Marluga: Mei 2011\nLukas 13 : 23 - 30\nMatua sai dilului jolma do mangula ulaon na umneang, mardalan di nalapang laho manjalahi si dapothononna. Ise ma tutu olo marsompitsompit molo adong dope nalapang. Alai tung andul marasing do pardalanan ni halak naporsea mandapothon tumpal hangoluan i di banua ginjang, songon nanidok ni Tuhan Jesus di turpuk on. Sian pintu na gogot i do dalan tu haluaon i. On ma bagian sian pangarimpunan ni Jamita ni Jesus na di dolok i.\nGok do hamaolon dohot parungkilon manghangoluhon haporseaon i, tung godang do pengorbanan. Godang do halak nalosok rohana laho mangadopi pengorbanan, tumorop do namanghalomohon paihutihut/mandalani dalan nalapang, mura, hombar tu lomoniroha. Boha do hita, rade do mardalan di nagogot i ? Didok Jesus: Marungkil ma hamu, asa masuk sian pintu na gogot i; ai hudok ma tu hamu: Torop do na marsangkap naeng masuk nian, alai ndang tarbahensa.(ay.24)\nMarungkil: Godang halak mangantusi ndang pola maol dapotan haluaon i, holan boi pe didok porsea tu Tuhan Jesus nunga taruli ibana di haluaon i, jala olo marminggu, manopoti dosa nunga sae i. Ndang hape songon i.\nDung tajalo haluaon i, ringkot do parsitutuon laho mangadopi angka hamaolon manghangoluhon haporseaon i: mansoadohon diri dohot angka haradeon naasing dope "namangharugihon" parngoluon pardagingon i. Di ayat 24 di dok "marungkilma" (Ind. ‘Berjuanglah’, Heber: agonizomai). Hata on do tongtong didok di Kolose 4:12 (Ind. "bergumul" manang "laboring fervently"). Marlapatan do i, di na mardalan hita di dalan na gogot i, sai marungkil do hita, marungkil ala ni namasa diportibi on. Alai naeng ma tongtong halak naporsea i boi marparbue, songon na ni dok ni Ap. Paulus: marsangap Kristus marhite sian dagingku, mangolu manang mate pe ahu, Ai Kristus do hangoluan di ahu, jala laba nang hamatean.(Filipi 1:20-21)\nGotgot do dalan tu haluaon i, gok hamaolon, jala porsuk (pat. 1 Pet. 2:20-21) jala dijou do hita manaon haporsuhon bahen di Kristus asa lam patar hamuliaon ni Kristus di ngolunta. Alai ndang marlapatan ala ni gogonta asa taruli haluaon i. Sitaonon naingkon porsanonta ima alus ni naung tajalo do haluaon napinatupa ni Kristus. Godangan halak naeng mamora jala naeng marsonangsonang do diportibion. Alai tutu godang do na berusaha naeng mardalan di dalan na sompit i, alai godang do gabe sumurut ala ndang manahan, ido umbahen didok "ndang tarbahensa.\nAlai molo pinarrohahon dipartingkian sisaonari on godang do pangajarion na marbagabagahon las niroha, hamoraon, hademahon, kesuksesan. Gabe sai hira na murah meriah hakristenon i. Godang angka "naposo ni Debata" gabe hira "datu" na boi parohon hamoraon, las niroha dohot kesuksesan laho patagashon pardagingon. Torop halak Kristen mamillit dalan nalapang, ala tumabo jala sumonang. Naeng nian sude hatop, ulaon di Gareja pe (marminggu) naeng hatop, jamita jempek jala tabo begeon ni sipareon so pola ditimbangi. Pamanatonta do, nunga godang nang angka jamita na tabo begeon i marisihon rasun na pamenakhon, gabe marlaok pangidoan ni portibion na gabe manegai haporseaon so disadari angka namanjalosa.\nTudosanna boi idaonta, molo adong konser musik manang pertandingan sepakbola na favorit, sai dipadati pengunjung nanaeng marnida langsung idolana bermain. Jala somalna olo do nasida marsosaksosak di jolo ni stadion berebut masuk. Alhasil, jotjot ma masa, konser musik merenggut korban penonton namarsisosahan masuk stadion. Songon i tingki musim mudik lebaran. Marratus halak marsiadu asa boi masuk tu bagas Bus manang kereta api sian sada pintu.\nSongon i ma nang tu harajaon banua ginjang, didok Jesus asa marungkil hita laho mamongoti dalan nagogot. Doshon gombaran taringot tu na manonton konser musik manang manonton bola, manang tradisi mudik, godang halak nanaeng berusaha masuk, alai otik do boi masuk. Adong syarat-syarat naingkon si gohanna asa boi masuk stadion manang tu bus dohot kereta. Na pasti, asing sian na berusaha masuk sian pintu na sesak, holan na martiket do na boi masuk! Nunga dilehon tu hita tiket tu Harajaon Banua Ginjang i, boha dohot do hita marsiadu jala mardalan di dalan laho tusi ?\nManat hita sotung sanga papos hu rohanta mangarajumi hita naung dijanghon di Banua Ginjang i. Adong sahalak natung las situtu rohana ala naeng pajumpang dohot sahalak namarsangap jala nunga hundul di sada jabatan na timbo. Nunga tung marsigorgor rohana naeng pajumpang laho manghatahatai dohot namarsangap i. Najolo, uju marsingkola namarsangap i, hea do ibana marborngin dijabu ni amanta on. Hape, aha do namasa dung pajumpang nasida ? Ngalingali do panjanghonon ni namarsangap i tu amanta i, sai hira naso marsitandaan. Nang pe dipasunggulhon amanta i di na hea do ibana marborngin di jabuna, alus ni namarsangap i "ndang\nhuingot i". Tung maila situtu do amanta. Atik pe ndang apala tung dos namasa i dohot na nidok ni jamita on, alai boi do i gabe tudosan ringkot ni panandaon natangkas jala parsaoran na denggan antara dua pihak, songon na ni dok ni Jesus di turpuk on (ay.22-30). Merasa kenal jala merasa dekat, ndang sae laho patandaphon naung masitandaan dua pribadi (ayat 26). On ma namasa tu angka naso di pabongot masuk i. Umpama on tudutudu ni bahaya "gede rasa" rohani. Olo do tarajumi, ala naung godang hita mangula bahen di Tuhan i, mangalean tingki tu gareja, gabe parhalado, ringgas tu punguan ni huria nunga mamboan hita tu parsaoran na denggan dohot Tuhan i (Kristus). I ma ‘gede rasa’ rohani, jala ndang tuk mamboan hita tu haluaon i. Ringkot hita manjanghon secara pribadi jala marsitutu patupa parsaoran pribadi dohot Ibana asa lam tangkas hita mananda lomo nirohaNa.\nAdong do peribahasa mandok, "Berakit-rakit ke hulu, berenang-renang ke tepian, bersakit-sakit dahulu, bersenang-senang kemudian. Lapatanna, "untuk hidup mulia dibutuhkan perjuangan". Tung poda na denggan do peribahasa on hombar tu pandohan ni Tuhan Jesus di turpuk on na naeng sihangoluhononta. Asa dapotan ngolu hasonangan na sasintongna i di porluhon perjuangan dohot pengorbanan. Pada umumnya, kesuksesan harus ditempuh melalui proses yang panjang, butuh waktu dan kesabaran. Kesuksesan dan kebahagiaan tidak diperoleh secara ‘instan’ atau dengan jalan pintas. Meskipun dapat diperoleh melalui jalan pintas, kesuksesan dan kebahagiaan itu biasanya bersifat semu dan temporer. Isarana, papurguk arta dohot hamoraon marhite korupsi dohot angka dalan naso sintong sai hira na sonang do idaon ngoluna gok las niroha. Alai sasintongna ndang tutu ibana marhasonangan ala sai dilelei haliluna. Nunga godang taida i di angka ari parpudi on angka pejabat na korupsi ditangkupi jala dipenjarahon. Ila nai panghilalan songon i dohot sude keluarga maila. Alani i naeng ma unduk hita diaturan, jala tarlumobi manangihon hata ni Debata na sai manghatai ganup tingki di ngolunta marsadasada.\nTurpuk on paingothon hita angka naporsea asa tongtong manghangoluhon dohot mangulahon haluaon i, songon na nidok ni ap. Paulus "Mardongan biar dohot lomos ni roha ulahon hamu ma haluaonmuna! (Filippi 2:12b)\nNaung diungkap Debata dalan haluaon i marhite Jesus Kristus, torop halak nanaeng bongot, alai Ndada saluhut halak, na mandok Ahu Tuhanna, bongot sogot tu harajaon banua ginjang i, holan angka na mangulahon lomo ni roha ni Damang na di banua ginjang i do!(Mat.7:21), Ai songon daging i na mate, anggo so martondi; songon i do mate haporseaon na so marulaon. (Jak. 2:26), I do huhalojahon mardongan parungkilon, marguru tu hagogoonna, na gogo situtu manghorhon di bagasan ahu. (Kol. 1:29). Alani, taparrohahon ma songon natarsurat di Jakobus 2:24 "Asa diida hamu do: Sian angka pangulaon i do gabe tigor jolma, ndada holan sian haporseaon." Ai pananginangi di hata i, anggo so diulahon, tudos ma i tu halak na paberengbereng rupa ni bohina di sorminan. (Yakobus 1:23). Amen !\nDiposting oleh Marluga di 03.03 Tidak ada komentar:\nSada natung mansai ringkot di jolma di sandok portibion, ima sipanganon dohot siinumon. Ala ni ringkotna, pola dipajongjong di PBB sada seksi namangaradoti I; FAO (Food and Agriculture Organizations).\nSecara teknologi pertanian, marlumba do jolma manompa cara bertani: boi hatp suanon jala tibu boi tapuon parbue na, ndang pola godang inganan (hauma) alai boi ganda parbuena. Di guruhon dohot angka namardomuan mambahen lam gabena naniula, sudena I asa sai boi tongtong dapotan mangan jolma I diganup ingananna. Dihalojahon jolma I mangula, pasarisari sipanganon ganup ari; ditaon udan dohot las ni ari, tujuan utama asa taruli sipanganon ganup ari.\nAlani I ma, tung mansai las roha ni natorop di na ditamuei Jesus nasida marhite 5 roti dohot 2 dengke, gabe sai udur nasida paihutihut Jesus. Alai nang pe dipaihutihut nasida Jesus, alai ianggo sangkap nasida: holan asa taruli sipanganon na pabosurhon parsatokinon sambaing do. Haroro ni Jesus ndang na laho mangalehon sipanganon parsatongkinan sambaing, alai sipanganon hangoluan: sandok na so male be manang ise, naung ro tu Ahu; jala na so tupa be mauas manang ise, na porsea di Ahu. (6:35).\nDipaihutihut natorop I do Jesus, alai ndang ala panandaon nasida di ha-mesiason ni Jesus na ro sian Debata laho patupa haluaon, alai ala boi Jesus mangalehon nasida mangan. Di roha nasida, molo mangihuthon Jesus gabe tarjamin ngoluna nasida, ndang malean be nasida; ai sai boi do Jesus mambahen/ paradehon sipanganon. Panimbangion na songon I do mambahen jut roha ni Jesus marnida natorop I; ndang sipanganon parsatongkinon nanaeng patupaon ni Jesus di nasida; sipanganon pardagingon sambing. Nanaeng lehonon ni Jesus di nasida ima: roti na mangolu, na tuat sian banua ginjang i. Manang ise na manganhon roti I, mangolu salelenglelengna. Las do roha ni natorop umbege I. Alai dipandohan na mangihut “Ia roti silehononki, bahen hangoluan ni portibi on, i ma dagingku. (ay.51), manghorhon parsualan. Ndang tarjalo roha ni natorop I pandohan I (ay.52). Ndang dapot rohanasida, Ia Jesus ro pasahathon diri-Na tu portibi on gabe roti hangoluan asa saluhut jolma, pardosa I, manganhon roti hangoluan I asa taruli haluaon sogot di paruhuman i. Ndang dapot diantusi natorop I, hamamateNa do na ditaringoti Ibana di si, ndang taringot sipanganon pardagingon.\nHolan sipanganon pardagingon do di roha ni jolma I, gabe marungutungut nasida naung mandai angka halongangan binahen ni Jesus jala marlaoan maninggalhon Jesus. Tutu, gok do huaso ni Jesus; alai ndang domu tu roha ni jolma i. Diarahon Jesus do jolma I asa sada dohot Ibana. Manganhon daging dohot manginum mudar ni Jesus marlapatan pasadahon diri. Lumobi sian sipanganon pardagingon nanaeng pasahaton ni Jesus bahen di jolma i. Ndang dihalomohon Jesus halak na holan naeng taruli sipanganon pardagingon sambing sian Ibana, alai dilului do jolma naolo pasadahon diri dohot Ibana dibagasan hamateanna i.\nNdang piga halak na olo jala rade manjalo konsekwensi dohot resiko ala ni Jesus. Ndang dapot rohanasida ise Jesus sasintongna, sai hajolmaon ni Jesus do ditanda nasida; anak ni si Josep – halak Nasaret. Torop nasida ndang boi mananda Jesus lumobi sian hajolmaonna, nang pe naung godang halongangan napinatupa ni Jesus naung patuduhon hasurunganna; na gok huaso, ndada holan jolma biasa be ibana – anak ni parhau i. Ibana do Mesias na sinuru ni Debata tu portibion bahen haluaon di jolma manisia. Tutu, martanggung jawab do Ibana mangalehon mangan pardagingon, martanggung jawab di parngoluon ni jolma, laos songon I do, ingkon rade jala rela do jolma I mananggung sude resiko naingkon siadopan di dalan siboluson rap dohot Jesus.\nSian panindangion di 1 Musa, kebutuhan pokok ni jolma manisia nunga diparade Debata. Nunga ditompa Debata suansuanan dohot pahanpahan bahen sipanganon ni jolma I (ay.11, 21). Angkup ni I, naeng nian ingkon panganon ni jolma sipanganon partondion, ima “roti hangoluan”, asa dapotan hangoluan si saleleng ni lelengna jolma i.\nNa niantusan (dapot roha) ni jolma holan ngolu parsatongkinan sambaing do, na boi idaon ni mata jala pabosurhon satongkin. Hape nasinangkapan ni Debata ndada holan parsatongkinan, ndada holan ngolu na jempek on, sahat do tu hangoluan saleleng ni lelengna dung boluson hamatean.\nNdang disangkapi Jesus asa manganhon daging dohot mudar-Na dipangantusion secara harafiah, sada tudosan do I – asa porsea jolma I di Ibana. Panghorhonna asa marsada (menyatu) jolma I tu Jesus Kristus. Na tutu situtu do na hudok on tu hamu: Na porsea, i do naung gabe nampuna hangoluan na salelenglelengna. Ahu do roti hangoluan i! (Joh. 6:47-48).\nDipatudos Jesus do diri-Na songon roti (sipanganon na mambahen hangoluan). Songon sipanganon na gabe kebutuhan pokok di jolma I, naeng songon I nian jolma di angka naporsea, gabe kebutuhan pokok – na rumingkot. Loja jala marhoi do jolma pasarisari sipanganonna, naeng songon I halak na porsea ingkon olo loja – marhoi mangharingkothon Jesus. Jesus do sipanganon dohot siinumonta – nagabe silehon hangoluanta. Songon sipanganon dohot siinumon naung tapasada tubagasan dirinta, naeng nang Jesus tapasada tu bagasan ngolunta on, “Ibana dibagasan hita, jala hita dibagasan Ibana”. Manang ise porsea di Jesus gabe pasahatonna jala pasadaonna do dirina tu Jesus. Amen.\nDiposting oleh Marluga di 02.49 Tidak ada komentar:\nI Musa 22 : 1 – 13\nJudika marlapatan: Luluhon ahu ale Jahowa (Berilah keadilan kepadaku, Ya Allah, Mzm. 43:1). Sipata sai songon na dipasombu Debata hita dimasa haporsuhon tu hita, masa dibahen portibion ketidakadilan tu hita. Alai taingot ma pandohan na di Jakobus: Ale angka donganku, las ni roha sambing ma rajumi hamu i, anggo madabu hamu tu bagasan ragam ni pangunjunan. Boto hamu ma: Na mangkorhon habengeton do pangunjunan na tu haporseaonmuna. Martua do halak na manaon di pangunjunan i: Ai dung tau ibana, jaloonna ma tumpal hangoluan, naung diparbagabaga tu angka na holong roha di Ibana. (1:2,3+12). Ai ndang pasombuon ni Debata, partigor i humasusa ro disalelengna (Psalm.55:23, pat. 2 Pet. 2:9), Jala jou ma Ahu jumpa di ari hagogotan, asa hupalua ho, asa dipuji ho Ahu.(50:15). Amen.\nDiposting oleh Marluga di 02.47 Tidak ada komentar:\nTung ulaon nadenggan do mangalehon pangurupion (sumbangan) tu halak na tung mangharingkothon. Alai godang do halak marsilehonlehon (mangurupi) ndang ala nionjar ni holong niroha natutu, naeng mangalului sangap manang naeng pataridahon goarna do, manang mambuat roha, mangalului popularitas. Pangalaho nasongon I jotjot tarida di masa kampanye pemilihan (calon legislative, kepala daerah, dna). Hape dung sidung pemilihan gabe balik do pangulaonna. Hea do muse masa, dijou angka selebritis wartawan, dinalaho pasahat pangurupion nasida tu Panti Asuhan. Di huria, adong persoalan taringot naingkon mangalehon persepuluhan do manang mangalehon sian las ni roha. Adong na maralus: "ndang sadia pandopatan ku, gabe ndang tarbahen mangalehon nuaeng !” On ma gombaran namasa diparngoluan sinuaeng on. Lam leleng lam maol do jumpang mangalehon so manghirim balos, marsilehonlehon sian las niroha, mangalehon sian bulus ni roha, mangalehon nionjar ni holong;. Songon dia do di roha ni Debata taringot tu namasilehonlehon ?\nMangihuthon ayat 35, namangajari do Jesus dibagasan Joro; jala hundul ibana tondongkon poti parasian, gabe dibereng ma pambahenan ni halak mandabuhon hepengna tu poti I (ay.41). Naboi do, ala adong namamereng gabe marsangaja ma halak mangalehon godang, tarlumobi ma namora. Alai adong sahalak boruboru namabalu, na pogos mandabuhon 2 rimis (=sasen). Rimis (Ind. “peser”, Gorik “lepton”) ima hepeng naummetmet. Upa ni halak namangula ujui I 1 dinar/ari (=128 rimis). Molo diumpamahon upa ni parkarejo kasar nuaeng Rp. 30.000,-, arga ni i: Rp. 30.000 : 128= Rp. 234,-. Jadi arga na nilehon ni namabalu i: 2 x Rp. 234,- = Rp. 468,- molo di gohi Rp. 500,-\nDung diida Jesus silehonlehon ni boruboru namabalu, napogos I, di jou Jesus ma angka sisean laho mangajari nasida mangenet sian pambahenan ni namabalu napogos i.\nNdang manaringoti silehonlehon naholan 2 rimis namasa I, alai naeng mangajarhon taringot tu haporseaon, motivasi, sikap dohot narumingkot di ngolu do nanaeng rohahononhon disi.\nDi ida Tuhan I do rohanta di nalaho masilehonlehon\nDi roha ni jolma, ndang sadia na nilehon ni boruboru namabalu I martimbanghon nanilehon ni angka namora i. Alai, molo Tuhan I di ida do na so ni ida ni jolma i. Di dok Jesus: " Situtu do hatangkon tu hamu: Gumodang do na nidabuhon ni na mabalu, na pogos an tubagasan poti parasian i, asa saluhut angka na mandabuhon i." (ay 43). Boasa songon i? Alasanna: " Ai sian lobilobi nasida do didabuhon be; alai ia parompuan an, sian pogosna do didabuhon saluhutna na di ibana, tung sandok hangoluanna i." (ay 44). Boruboru namabalu I mangalehon sude na di ibana. Ndang asa di ida halak pambahenanna I, alai dibahen ibana do na tuk tarbahensa, mangalehon sian nasa na adong di ibana. I do na niida ni Jesus, jala tung mansai arga situtu do I di Tuhan i.\nTu huria na di Korintus, di dok ap. Paulus, “Sebab jika kamu rela untuk memberi, maka pemberianmu akan diterima, kalau pemberianmu itu berdasarkan apa yang ada padamu, bukan berdasarkan apa yang tidak ada padamu. ( Ai molo adong ringkot ni roha, halashononhon do na dapot, nda tung salpu sian na dapot.) ” (2 Kor. 8:12). Di na mangalehon pelean, ingkon sian tulus ni roha do mangalehon, ai ndang mamereng balga ni pelean I Tuhan I, alai las ni roha namangalehon I do na nihalomohon ni Debata. Unang ma pasahat pelean, manang berkorban ala ni natarpaksa manang adong motivasi na buni (asa diboto jala diparsangapi dongan). Di dok ap. Paulus, “Jala tung sura hubasabasahon saluhut artangku jala hupasahat dagingku, asa ditutung, tung na so marguna i di ahu, anggo so parholong ni roha ahu.” (1 Kor. 13:3).\nSian nasa gogo ma talehon, jala na dumenggan ma pasahaton. Unang mabiar sotung gabe marhahurangan ala masilehon lehon, ai adong do Debata na tuk mangalehon, jala na rade mangalehon lumobi sian natahirim (2 Kor. 9:8). Na ringkot ima boha do sikap ni rohanta, songon dia do pangonjar ni rohanta di namarsilehonlehon (mangalehon pelean) ido namanontuhon pamuntenon ni Tuhan di silehonlehonta (nang pelean, perpuluhan, mangurupi angka na susa). Dipaingothon Ap. Paulus “Ganup ma nionjar ni rohana, unang ma sian muruk manang sian na so tarjua; ai dihaholongi Debata do na las roha mangalehon!" (2 Kor. 9:7).\nAtik pe gumodang na nilehon ni angka namora I pelean di joro I, di dok Tuhan Jesus: gumodang do si 2 rimis na nilehon ni namabalu i. Asa, marasing do ukuran ni Tuhan I sian jolma manimbangi silehonlehon/ pelean.\nAdong piga piga naringkot sirohahononta di napasahathon pelean/ marsilehonlehon:\nNadenggan do ulaon masilehonlehon, alai ndang sae holan mangalehon boti. Adong do halak masilehonlehon so adong motivasi na. Somalna molo sisongon I do, gabe boban do panghilalaan namasilehonlehon, gabe manghorhon ungutungut. Adong do motivasi namasilehonlehon asa diboto halak siadonganna, asa diparsangapi (pat. Mrk 12:41). Adong do motivasi masilehonlehon laho manghuphupi hahuranganna – asa unang diboto halak keadaanna nasasintongna.\nSongon dia pe godang ni silehonlehon (pelean), molo mardongan ungutungut jala motivasi naso tingkos – tung so arga do I di Debata, jala dos do I tu naso mangalehon, jala dumenggan so pola mangalehon. Naeng ma motivasi masilehonlehon (pasahat pelean) ala holong niroha di Debata.\n2. Ndang silehonlehon (pelean) I nagabe ukuran, alai nadihangoluhon.\nNa boi do holan sarimis sambing dilehon namabalu na pogos I asa adong sarimis nai pangkeonna. Marningot hapogosonna tung tarjalo roha do molo tung pe holan sarimis sambing dilehon. Alai dirajumi ibana; ndang etongetong ni hajolmaon sipangkeon molo naeng pasahat pelean tu Tuhan I, alai manghangoluhon/ manghaporseai hata ni Debata; sai naparmudumuduon ni Debata do ngoluna atik pe hurangan di materi.\n3. Ndang dietong sian godangna alai sian porsina.\nNdang dituntut Debata asa dos godang ni pelean ni saluhut. “Kepada siapa banyak diberi, maka daripadanya akan lebih banyak dituntut”. Godang do nian nanilehon ni angka namora na dibaritahon di turpuk on, alai sian lobilobi na di nasida do na nilehon nasida i. Hape, otik pe na nilehon ni namabalu I – holan 2 rimis, sian pogosna do didabuhon – holan I nama na adong di ibana. jala tung sandok hangoluanna i. Na somal do molo mangalehon sian lobilobi, alai sada hasurungan do molo sian hapogoson boi masilehonlehon – ai ingkon namarhaporseaon na togu do tarbahen patupahon i.\nNdang apala dibaritahon be aha namasa tu namabalu I, naung mangalehon saluhut na adong di ibana gabe peleanna. Boi do adong mamingkiri; tung gabe anturaparon nama ibana ala so adong be pangkeonna laho manggohi ngolu siapari. Alai godang do dibaritahon di Bibel I, songon dia angka halongangan dipatupa Debata laho marmudumuduhon na hinaholongan ni rohaNa i. Jala tahaporseai do, sai na ramotan ni Debata do ibana.\nMarhite turpuk on naeng lam tangkas dihita impola jala ojahan ni napasahat pelean tu Debata jala ulaon masilehonlehon. Dipengaruhi haporseaon do na taulahon, jala cara mangulahon ulaon I pe, sai na dipengaruhi na tahaporseai I do nang i.\nTahaporsea I do na di dok di Johanes 3:16, tung holong situtu do roha ni Debata tu hita, pola dilehon anak-Na na sasada i. Aha do balos ni holong ni Debata I bahenonta ? Adong do sada na boi bahenonta, ima: mangalehon tu Debata.\nAtik pe na pogos boruboru namabalu I jala leas roha ni jolma marnidasa, alai ibana ma nagabe gombar ni napasahat pelean nahinalomohon ni Debata, namangalehon sian tulus ni roha. Molo naeng mangalehon hita tu Debata, sian tulus ni roha ma, unang asa diboto halak, asa dapotan sangap manang pujian. Diguruhon boruboru namabalu, napogos I do asa disiplin mangalehon tu Debata. Di napasahat pelean I ibana, dipasahat sude na di ibana, dihaporseai do: “marhuaso do Debata marmudumuduhon ngoluna”. Di namangalehon tu Debata, namarsiajar do hita unduk tu patik ni Debata na mandok: "Lehon hamu ma, gabe lehononna ma di hamu!"(Luk. 6:38), jala huhut namarguru pasahathon ngolunta tu pangaramotion Debata, sitompa hita.\nDilehon namabalui I do saluhut na adong di ibana, saluhutna na di ibana, tung sandok hangoluanna i. Boasa boi tarbahen songon I ? Ala tung mansai holong situtu rohana di Debata, gabe diharingkothon jala dipatujolo Debata.\nPelean na tapasahat I patuduhon harohaonta di Debata. Pelean natapasahat jumotjotan dope ala ni kewajiban sambing. Tarida do sikapta tu Debata sian pamelehononta; tingki, gogo, nang sihumisik.\nManang dia pe na boi tarpelehon nuaeng, dipelehon ma dibagasan las ni roha nionjar ni holong tu Debata, sian tulus ni roha. Dua rimis manang sarimis pe na tarlehon, tung arga do I di Debata molo I na dumenggan na adong dihita. “Pasangap ma Jahowa marhite sian hamoraonmu dohot marhite sian patumonaan ni sandok pangomoanmu. Jadi marsipinjot ma angka sopom, jala sirnip tuak anggur angka pangilanganmu.” (Poda 3:9-10).Amen.\nPersaingan nunga gabe bagian naso tarpisiding sian ngolu on. Pola do ganup ari di bagian ni parngoluonon sai dituntut asa bersaing; ise naung dihaholongi di jabu, bersaing di parsingkolaan, suang songon I di parkarejoan. Adong do na bersaing di perjodohan. Bersaing di batas-batas naung tontu I – denggan do I, gabe boi termotivasi mambahen na dumenggan asa boi manghamonanghon persaingan i. Alai boi do persaingan manghorhon na hurang denggan. Persaingan na so boi dikendalihon boi do mambahen jolma I lupa diri, menyikut bahkan manegai halak (saingan i) mamangke ragam ni cara, asa boi monang. Di televise nunga jotjot tarida persaingan marhite angka iklan namandabuhon (paroahon) saingan i. Mungkin mengkel do hita mamereng iklan I (isara iklan ni angka operator jaringan kartu HP), alai sadar do hita; angka I nunga mempengaruhi pola pingkiranta ? Lam leleng gabe sada naung somal ma sisongon I gabe mempengaruhi jolmai laho mangulahonsa – gabe mago ma holong niroha sian ngolunta.\nNunga leleng masa persaingan I, nang ditingki masa ni Jesus nunga masa persaingan; ise nasumurung (dumenggan) di angka sisean I, pola gabe marsual sama-sama nasida (Luk 9:46). Tung andul sian tiruan na binahen ni Jesus, gumogo dope pola piker ni portibion mangarajai roha nang pingkiran ni nasida. Tapamanat ma anak ni si Sebedeus (Johannes dohot si Jakobus) pola ro natorasna (inana)mangelek elek Jesus asa boi anakna na nadua I hundul di siamun dohot hambirang ni Jesus di harajaonna I (Mat. 20:21). Alai alus ni Jesus “Ndang diboto hamu napinangidomuna”.\nHasangapon do napinarsinta dohot mangarajai rohanasida. Ndang dapot rohanasida dope, namarhasurungan (naumbalga) di harajaon banua ginjang I ndada na hebat, naumbalga mangihuthon portibion- baliksa naummetmet mangihuthon penilaian ni portibi (Lukas 9:48), “ Manang ise hamu na naeng sangap, I ma gabe pangoloi di donganna. Jadi manang ise hamu, na naeng parjolo, I ma gabe naposo ni donganna” (Barangsiapa ingin menjadi besar di antara kamu, hendaklah ia menjadi pelayanmu, dan barangsiapa ingin menjadi terkemuka di antara kamu, hendaklah ia menjadi hambamu.)" (Matius 20:25-27). Holan na mandok do Jesus disi ? Ndang. Dibahen Jesus do diri-Na saleleng ngoluna di portibion gabe tiruan nanaeng siihuthononta: “Songon Anak ni jolma I pe, ndada asa dioloi halak Ibana, umbahen na ro; Ibana balik pangoloi jala mangalehon hosanna bahen tobus ni torop jolma” (Mat.20:28).\nDibahen Jesus do tiruan tu angka sisean I mangalapati ise do na umbalga (nasangap); ndang ala ni popularitas, hamoraon, alai marhite sambong dohot ulos. Dipatutoru Jesus do diri-Na mamuri pat ni angka sisean, ulaon ni sahalak hatoban (naposo/ pelayan). Napinatupa ni Jesus patuduhon sada tiruan, asa olo hita paturehon pola pikir ta jala mangantusi songon dia do na pinangido ni Debata siulahononta: “Asa molo Ahu, Tuhan jala Gurumuna, mamuri patmuna, tama ma nang hamu masiburian pat! Ai sitiruon do hulehon tu hamu songon naung hubahen I tu hamu” (14-15).\nDiparngoluonta nag ok persaingan on jotjot mambahen hita lupa songon dia do nian hita di adopan ni Debata. Denggan do persaingan molo hinorhon ni gabe lam termotivasi hita mambahen nadumenggan. Alai molo gabe taronjar rohanta asa gabe sumurung jala umbalga/ unsangap marhite namangharingkothon / namangalului jala papurguk hamoraon (arta), sangap, popularitas, status, kejayaan di portibion naung mulai tatinggalhon Debata. Tiruan na binahen ni Jesus naeng siihuthononta; martoruk ni roha, ringgas mangurupi, mangharingkothon na dingan, kejujuran, mangulahon na denggan, jala asa rade sahalak na gabe uluan (namarsangap) manghobasi di angka na tumoru sian ibana, na nionjar ni holong ni roha.\nUlaon mamuri pat di paradaton (hasomalan) ni halak Jahudi somal diulahon tingki ulaon parmanganon (perjamuan makan). Nasa na digokhon tusi, laho masuk tu jabu sai jumolo do diburi angka naposo ni parjabu I pat ni angka tamue. Alai adong do nang hasomalan; di angka pamolus (musafir) na mampir laho bertamu, pamurion I ndada holan laho paiashon pat – huhut do mandampol asa gumanggang halojaon nasida naung dao mardolan. Jala boi gabe huhut mangubati luka hinorhon ni na mandegei batu uju dipardalanan i. Tona nanaeng dohonon ni Jesus sian tiruan nabinahenNa i, Ulaon pamurion I gabe sada tudosan diulaon ni Jesus mangalehon gogo naimbaru (kesegaran) diangka na hinaholongan I – angka naporsea di Ibana.\nDiposting oleh Marluga di 02.45 Tidak ada komentar:\nBuku Jesaya dibagi gabe 3 (tolu) bahagian, ima: Proto- Jesaya (Ps. 1- 39), Deutero-Yesaya (Ps. 40 – 55) dan Trito-Yesaya (Ps. 56 – 66). Jesaya 52:13 - 53 :1-12 bagian sian Deutero-Jesaya, jala merupakan sada sian 4 bindu (42:1-9;49:1-13;50:4-9;52:13-53:12) nadigoari angka pande bisuk ni Bibel ‘Angka Ende ni Naposo ni Tuhan (Nyanyian-Nyanyian Hamba Tuhan), namanggombarhon panjouon (parsuruon) napinasahat ni Debata tu angka naposo-Na (42:1-9; 49: 1-13) jala panghorhon ni panghobasion (pangulaon) ni naposo I manghorhon sitaonon di ibana alai parohon haluaon tu natorop. Alani I ma tar dok ibana sintong jala patimboon (50:4-9; 52:13-53:12).\nMasa dihabuangan do ujui halak Israel di Babel, adong do marhira 4.600 jiwa (Yer. 52:28-30) nasida. Atik pe di habuangan nasida alai dilehon do di nasida keleluasaan aktivitas siganup ari: pajonjong jabu, martini, martigatiga, manguduti ulaon parugamoon sandiri dohot mangulahon paradatonna alai tongtong do nasida tarihot tu aturan ni panggomgomi Babel. Boi do nasida membangun komunikasi tu keluargana di Jehuda (naung gabe bagian sian provinsi Babel). Asa sai taringot dope nasida jala masihol tu habalgaon ni Israel – jala naeng mulak tusi. 40 tahun lelengna nasida di Babel manghorhon do I tu haporseaon nasida maradophon Debata. Sungkun-sungkun do rohanasida dihasasaut ni bagabaga, panghirimon dohot hagogoon ni Debata (bnd. Yes. 40:27; 49:14, 24). Nunga torop sian nasida gabe munggil haporseaonna tu debata sileban (Jes. 46:1-9), jala adong do na tongtong hot marhaporseaon di Debata alai nunga mameakhon panghirimonna tu huaso ni debata sileban (Yes. 57:3-13).\nAyat on dibuhai dohot pandohan : “ida ma” laho manait roha ni angka bangso dohot nasa raja tu hata ni Debata manaringoti “hapistaran” (keberhasilan) ni naposo-Na nanaeng sipapataron. Hapistaran (keberhasilan) ni naposo ni Tuhan namanaon haporsuhon mangula ulaonna I gabe tarhinsat jala dipatimbo (TB-BIS : disanjung, TB-BIS: ditinggikan) gabe timbul situtu; Dungi digombarhon hinorhon ni sitaononna I mambahen halak tarsonggot mida hinaroa ni rupana dibahen tandina sian jolma. Alai alani ulaonna I gabe hohom (LAI: tertegun) be do angka raja maradophon ibana, ai halak na so dung panahatan ni barita i, nasida do marnida, jala halak na so dung umbegesa, i do mangantusi sogot.\nDi Bindu 53 ayat 2-3 digombarhon do hansit ni partinaonan ni naposo I songon tunas sian tano na mahiang, dileai jala dipasiding jolma do ibana, baoa na somal mangae pardangolan dohot sahit ibana, pola ditabunihon halak bohina maradophon ibana, dibahen leana, jadi ndang pola hurajumi hami ibana.\nDisuru do naposoNa I tu ganup bangso, alai ala hinaroa ni rupana ndang dijanghon Ibana songon jolma, mabiar jolma jonok tu ibana. Songon I ma namasa tu Jesus na hona sipal dibahen angka soldadu ni halak Rom. Ditingki marsitaonon ibana, ndang nanggo sada na olo manjonohi.\nDi ayat 4-7, digombarhon do ala ni aha ibana manaon i: mangusung angka sahitta, mamorsan angka pardangolanta diporsan, ala ni pangalaosinta ibana tartullang, binahen ni hajahatonta ibana mabugang. Ampe tu ibana pinsangpinsang parhitean ni hasonanganta, jala binahen ni bugangna malum itahilala. Alai anggo rohanta mandok: Debata do maminsang, mamungkul dohot pasipal ibana.\nDipasombu ibana do dirina diparsipal, nanggo pamanganna ndang mangkuling. Songon birubiru do ibana na tinogu tu pamotongan, jala songon anak ni birubiru na hohom maradophon jolma sigusting ibana, tung na so dibungka do pamanganna. Atik pe songon I ndang adong halak manarihon ibana. Mate ibana, di dok roha ni jolma I ala ni hajahaton/ dosana do I; nang pe so marsala ibana.\n1. Dihabuangan Babel I marlea do halak Israel, gabe mago harkat dohot martabatna sebagai manisia. Tung dokdok do diae nasida di pandangan dohot penilaian ni halak di sitaonon nasida I alai marhite campur tangan ni Debata, paulion do muse nasida (pat.Jes. 54; 55;56). Lapatanna, haberniton nasida I gabe dos bobotna tu keberhasilan nanaeng jaloon nasida natung manghalashon roha jala mambahen longang portibion (kagum). Molo dipartudos pe bangso Israel gabe “naposo” ni Debata; keberhasilan (hapistaran) ni naposo I ndada alani hagogoonna sandiri, alai ala Debata Debata do margogoihonsa. Marlapatan, sasintongna ndang na tarbahen naposo mamolus sitaonon I alai Debata mambasabasahon hapistaran (keberhasilan) I di nasida.\n2. Halak na pistar somalna berhasil do diulaonna. Keberhasilan dalam arti mempertahankan keberadaan dalam situasi yang amat sulit. Jadi; dipatimbo, gabe timbul situtu ndang dalam kerangka kesuksesan yang luar biasa, alai hinorhon ni ketekunan mandalani jala mamolus sitaonon I mardonganhon naasing gabe muba sian haholomon tu hatiuron, sian haporsuhon tu hasonangan. Asa, molo tung pe ingkon bolusanta angka sitaonon ala ni Kristus I, ingkon pistar do hita – marhite manjalo hagogoon sian Debata asa boi sahat hita tarhinsat jal tu hatimbulon sogot.\n3. Nunga dilumbahon Jahowa hian haroro ni sahalak “naposo ni Debata”. Naposo I gabe sahalak namarlea jala dipasiding jolma; ai gok sitaonon dohot haberniton aeon-Na. Nunga ditodo Debata hian Ibana laho manuhuk ulaon ni sahalak naposo na ingkon manea dosa dohot hasalaan ni bangso-Na. Ala hororo-Na I naeng patulushon ulaon ni Debata manuhuk sude dosa ni bangso-Na I, alani I ingkon hohom do Ibana manaon saluhut haleaon nang haporsuhon. Di dok panurirang Jesaya: Dipasipal pe ibana, sai manaonnaon do anggo ibana, ndang manang mangkuling pamanganna, songon birubiru do ibana na tinogu tu pamotongan, jala songon anak ni birubiru na hohom maradophon jolma sigusting ibana, tung na so dibungka do pamanganna. Dison, naposo ni Tuhan I ingkon gabe korban na tinogu tu pamotongan. Jesus do na nilumbahon ni panurirang Jesaya I, songon na ni dok ni si Johannes : “On do Birubiru ni Debata, na mamorsan dosa ni portibi on!” (Yoh. 1:29). Nunga gok na ni dok ni si Johannes I, songon naung taboto pambahen ni Jesus manuju inganan penyiksaan sahat tu mangalangkahon langkana tu hau pinarsilang I tu dolok partangkurahan di Golgata, hohom do ibana so mangalo. Jesus, birubiru ni Debata, pasahathon diri-Na gabe pelean hasesaan ni dosa; manggohi bagabaga ni Debata laho paluahon jolma pardosa. Boha, nunga taruli hita ulaon na pinatupa ni Jesus ? Amin\nDiposting oleh Marluga di 02.41 Tidak ada komentar:\nJohannes 20 : 1 – 10\n1. Holong ni roha di Tuhan Jesus patubu pangantusion dohot haporseaon di ulaon ni Tuhan Jesus.\nDi pinggir Kota Jerusalem, adong do sada lokasi tanoman na pineop ni si Josep na sian Arimatea, sahalak bangsawan Jahudi do ibana. Dung hira botari, di ari Jumahat i, dipamasuk si Josep na sian Arimatea i ma bangke ni Jesus tu sada liang batu naung adong hian di lokasi kuburan i. Dungi, ditutup ma pintu ni liang i dohot batu. Dung ditutup, disahap ma dohot sahap ni si Latus (Mat 27:66), asa unang adong namambuka. Angkup ni i, ala dirajumi Pamarenta Rom do sialo Kesar Rom Tuhan Jesus, jala torop angka pengikut Na, dijaga angka soridadu do kuburan ni Jesus i.\nDi ari patoluhon, dung ditanom Jesus di kuburan i, pas di ari parjolo dung salpu Sabat i, ima sogot di ari Minggu (istilah Gorik na dipangke ima “proi”, mandok sekitar pukul 3.00-6.00 manogot), lao ma Si Maria Magadalena manopot kuburan i. Ia si Maria Magdalena, na ro do i sian kota Magdala di pesisir pantai Tao Galilea. Ibana ma sahalak na hea dipamalum Jesus sian panggosagosa ni pitu tondi na hodar dohot sian parsahiton naung mansai leleng diae (Luka 8:2). Ibana ma sahalak pengikut ni Jesus na mansai burju jala na satia.\nTujuan ni si Maria Magdalena manopot kuburan ni Jesus, ima laho mamiahi bangke ni Jesus dohot angka miak na hushus (Luk 24:1). Hasomalan do di Palestina manopot kuburan ni naung tolu ari dikubur. Mangihuthon haporseaon nasida, di bagasan na tolu ari i, tongtong dope mangareapreap tondi ni na mate i di atas kuburan i. Alai dung salpu tolu ari, ditadinghon tondi ni na mate i ma kuburan i, alana bangke ni na monding i pe nunga mulai busuk, ndang boi be tandaon.\nDung sahat si Maria Magdalena tu kuburan i, diida ma naung dihindat batu tutup ni tanoman i (ayat 1). Ro ma tu roha na mandok, naung ditangko halak bangke ni Tuhan i. Ia so i, naung dibuat soridadu i bangke ni Tuhan i asa dileai, alana ndang sombu dope roha nasida molo holan mamparsilangkon Tuhan i sahat tu na mate. Dipingkiri roha ni si Maria Magdalena, ndang taratasan na be na masa i. Gabe marlojong ma ibana manopot si Petrus dohot tu si Johanes, paboahon tu nasida:” Nunga dibuat namambuat Tuhan i sian TanomanNa: ndang binoto manang tu dia ditaruhon” (ayat 2c).\nDung dipaboa si Maria Magdalena tu si Petrus dohot si Johanes, na so di tanoman i be Tuhan Jesus, pintor marlojong do nasida na dua manopot tanoman ni Jesus (ayat 4). Parjolo do sahat si Johanes. Mungkin, ala umposo ibana sian si Petrus. Gumogo ibana marlojong. Parjolo do masuk si Petrus tu tanoman i. Alai anggo si Johanes, holan dipaunduk do jolo dirina mandulo tanoman i. Parpudi do si Johanes masuk tu udean i. Satongkin, longang do roha ni si Petrus mamereng tanoman na rumar i, alai anggo si Johanes nunga mulai marpinggkir. Pingkiran ni si Johanes:”Molo adong na mambuat bangke ni Tuhan i, boasa ndang dibuat angka sekka panaputi ni uluna dohot angka pangalilit i. Tongtong do dibalun di inganan na. Sekka panaputi ni uluna, tongtong do di inganan ni uluna hian. Marhite i, dipingkiri rohana ma, ndang na dibuat namambuat Tuhan i, alai na hehe do, gabe tinggal ma angka sekka panaputi ni uluna dohot pangalilit na i.\nMansai patar do taida di jamita on gogo dohot huaso ni holong ni roha. Hinorhon ni holong ni roha ni si Maria Magdalena di Tuhan Jesus, sisi do sian ibana nasa habiaran laho papatar holong na tu Tuhan Jesus. Laho do ibana manopot kuburan ni Jesus nangpe holom dope sahat ibana tu kuburan i. Hinorhon ni holong ni roha ni si Maria Magdalena di Tuhan Jesus, ibana do parjolo sahat tu udean i. Hinorhon ni holong ni si Maria Magdalena di Tuhan Jesus, boi do ibana mangoloi Tuhan Jesus sian nasa roha dohot gogo na, nangpe so apala tangkas diantusi ibana sude na hinatahon ni Tuhan Jesus (ayat 9) dohot angka na masa na ni ida na di tanoman i. Hinorhon ni holong ni roha ni si Johanes di Tuhan Jesus (ayat 2), ibana do na parjolo porsea di hahehehon ni Tuhan Jesus sian na mate (ayat 8). Holong ni roha ni si Johanes di Tuhan Jesus mangalehon tu ibana “mata” laho manjaha angka tanda-tanda i, dohot pikiran laho mangantusi na ni idana i. Holong boi do manangkup hasintongan, molo pikiran ndang boi mangalehon kepastian. Holong boi mangantusi lapatan ni angka na masa, molo pingkiran ndang boi mangantusi.\n2. Tutu situtu do hehe Tuhanta i, hita pe ingkon hehe do.\nNunga rumar tanoman i diida si Maria Magdalena dohot diida dua halak sisesean ni Tuhan Jesus, ima si Petrus dohot si Johanes. Haheheon ni Tuhan Jesus sian na mate, ima sada bukti na hot rodi saleleng ni leleng na, paboa “pilot project” na so ada tudosan, ima haluaon tu saluhut jolma manisia, nunga sidung diula Jesus dohot singkop. Marhite hamamatena di hau pinorsilang, dipelehon do hosana bahen hasesaan ni dosanta. Marhite haheheon na sian na mate, ditaluhon do musu na jumorbut di hita, ima hamatean i. Disurathon Apostel Paulus do hinauli ni panobuson ni Tuhanta Jesus on di hita, di nanidok na:”Ai molo porsea hita, naung mate Jesus dohot hehe, sandok togihonon ni Debata do rap dohot Jesus nang angka naung monding marhitehite Ibana” (1 Tess 4:14).\nGanup hita na hea mangolu di portibion, ingkon haporseaanta do hasintongan on. Molo tanoman i do ujung ni saluhut na, ndang marasing hita sian bungabunga na di ladang i. Mangerbang satongkin, dungi malos. I do ujung na. Ndang adong sihirimon be udut na. Hata ni Tuhanta na namamaritahon haheheon ni Tuhan Jesus sian na mate sadarion, tutu situtu do Barita Nauli (Berita Kesukaan-Good News) di hita saluhut na. Tung sintong do nabinaritahon ni Hata ni Tuhanta sadarion tu hita. Peristiswa Paskah (haheheon ni Tuhanta Jesus sian na mate) tutu situtu do masa (authentic), sungguh-sungguh terjadi (genuine).\nHasisintong ni Barita Nauli namamaritahon haheheon ni Tuhanta Jesus on, ndada holan dihatindanghon si Maria Magdalena, si Petrus dohot si Johanes di jamita on, alai nunga dibuktihon secara ilmu sejarah (history), ilmu purba kala (archaeology). Disiplin-disiplin ilmu on nunga membuktikan paboa tanoman nampuna ni si Josep na sian Arimatea i, rumar do di ari Paska, manang di ari Minggu manogot i. Ndang adong namamaritahon (dohot alasan mendukung manang mangalo barita i) na so rumar tanoman i di Minggu Paska i. Alai, mansai porlu do parrohahononta. Paboa ndada holan hasisintong ni tanoman na rumar i na ringkot di hita. Ai molo holan i do, ndang marlapatan i tu haporseaonta. Tu dos do i tu lapung ni eme na rumar. Manang tu ampelop ni surat na rumar, na so adong surat na. Ndang marimpola i. Molo holan barita ni tanoman na rumar do, ndang margogo i patubuhon Huria. Alai, barita ni tanoman na rumar i, diuduti do dohot barita ni Tuhan Jesus Kristus napatuduhon diriNa manang pigapiga hali. Tarhira 25 taon dung peristiwa hahehehon ni Tuhanta i sian na mate, dihatindangkon Apostel Paulus do, mandok: “Jadi dipataridahon do dirina tu si Kepas, dungi tu na sampuludua i. Dungi dipataridahon dirina sahali tu lobi lima ratus dongan; na tumorop sian angka i mangolu dope, deba do naung monding. Dungi dipataridahon dirina tu si Jakobus, dungi tu angka apostel i sudena. Alai di pudi ni saluhutna i, dipataridahon do dirina nang tu ahu, na tardok tubu di na so tingkina”.(1 Kor 15:5-8).\nBoruboru, Maria Magdalena, parjolo sahali marnida tanoman na rumar i, manghatindangkon Jesus na hehe i, di Minggu Paska parjolo i. I do manguba ngolu nasida, dohot manguba tujuan (arah) sejarah ni ngolu nasida dohot ngolunta. Ala naung singkop ulaon na paluahon hita diula Tuhanta Jesus Kristus, gabe ngolu na marpangkirimon di hangoluan sogot nama ngolunta. Hamatean, ndang be ujung ni saluhut, ndang be musuh parpudi, alai “harbangan” mamongoti hangoluan saleleng ni leleng na rap dohot Sipalua, ima Tuhan Jesus Kristus naung hehe i. Hehe do Tuhanta i. Tutu situtu do Ibana hehe.\nHaheheon ni Tuhanta i sian na mate, ndang tarsirang i sian haheheonta angka na porsea di Ibana. Haheheon ni Tuhanta i sian na mate, ihuthononta do muse hehe sian na mate. Tuhanta Jesus Kristus do “patumonaan” (“buah sulung”) ni angka na porsea hehe sian na mate. Mauliate ma di Tuhanta na mangalehon hamonangan on di hita marhitehite Tuhanta Jesus Kristus. Amen.\nDiposting oleh Marluga di 02.39 Tidak ada komentar:\nAdong do manang pigapiga hali dibaritahon napajumpang halak dohot Jesus dung hamamate-Na I, gabe dihatindanghon nasida naung hehe Jesus sian hamatean. Hape tung hatahutan situtu do angka sisean I dung diparsilangkon Jesus di dolok Golgata pola martabuni nasida. Alai dung haheheon ni Jesus I lam tamba do hagarangon nasida laho mamaritahon Jesus Kristus. Namasa on pahothon natutu do naung hehe Jesus sian hamatean. Haheheon ni Kristus I pabangkithon haporseaon nasida gabe so mabiar be nasida mate laho mamaritahon barita nauli i.\nGodang do naso porsea naung hehe Jesus sian hamatean. Asa tung tarsonggot situtu do nang angka sisean I di na tompu jongjong Jesus ditongatonga nasida. Ndang holan tarsonggot tahe, huhut do mabiar jala ndang porsea. Diboto Jesus do na diroha ni angka sisean I, ndang disalahon nasida; alai lambok do pandohanna laho pahothon jala patoranghon roha nasida marhite na paingothon angka pandohan-Na uju rap dope nasida taringot tu Ibana.\nDi dok ap. Paulus, “Ai anggo so hehe Kristus sian angka na mate, rumar ma jamitanami, laos rumar ma nang haporseaonmuna.” (1 Korintus 15:14). Marisuang do haporseaonta molo so tutu naung hehe Jesus sian Hamatean :” Tardapot ma nang hami ala pargapgap di Debata, ala maralohon Debata huhatindangkon hami, naung dipahehe Kristus i, hape ndang dipahehe, anggo sandok so mulak mangolu angka na mate. (1 Kor. 15:15) jala magopo ma haporseaonta, jala tong dope hita di bagasan dosa (ay.17). Nasasintongna : “ nunga hehe Kristus i sian na mate, Ibana do parjolo ni angka na monding i.”\nMarpardomuan tu angka saksi mata on, tung mansai godang dope bukti paboa na hehe do Tuhanta i sian na mate. Boi do idaonta i sian hamubaon ni angka sisean i, sian sisean na so porsea, manang sian sisean na ganggu, gabe sisean naporsea. Ndada holan porsea tahe, alai sahat do tu na olo maneahon hosana alani haporseaonna i. Tutu situtu do hehe Tuhanta i sian na mate. Marhite i do, nang angka Malim alo ni Jesus hian gabe porsea tu Tuhan Jesus (Ul. Ap. 6:7).\nSipata olo do tubu dibagasan roha, tumagon nian jongjong Jesus di jolonta patoranghon Hata ni Debata songon nabinahen-Na I tu angka sisean tingki i. Alai ndang songoni nanaeng bahenon ni Jesus, nuang pe naeng manghatai do Jesus dohot hita, naeng mambuka pingkiranta, mangungkap sipareon ni haporseaonta asa tabege Ibana marhite angka Jamita.\nTung maol manggombarhon depresi na dialami angka sisean hinorhon ni nadiparsilangkon Jesus. Ndang dapot roha nasida naingkon porsanon ni Jesus sitaonon dohot haleaon sahat ro naingkon tarsilang jala mate, alai ingkon mulak mangolu muse sian hamatean i. Asa, dung masa songon I tu Jesus gabe dibagasan hatahutan bolon do nasida jala martabuni. Dirajumi nasida, tung soboluson ni Mesias (Jesus) do ianggo hamatean (Joh.12:34). Tung biar situtu rohanasida maradophon halak Jahudi nang Sintua Nimalim pola ingkon disordak nasida angka pintu (Joh. 20:19), tarlumobi dung sar barita naung mago bangke ni Jesus jala dituduh nasida namabuat bangke I (Mat.28:11-15).\nDinamanaringoti namasa I dope nasida dibilut na tung mansai buni jala sordak, tompu do jongjong Jesus ditongatonga nasida (ay.36). Molo tapamanat pandohan “sordak” (terkunci rapat) alai boi Jesus gabe jongjong ditongatonga nasida marlapatan ndang adong inganan na buni jala sordak naboi mangambati haroro ni Jesus. Hata ni Jesus na mandok “Dame ma di hamu!” patangkashon haroro ni Jesus mambahen jala mamboan dame tu nasa na jinumpanganNa.\nTung tarhalomong jala tahutan situtu do angka sisean I, dirimpu do tondi (begu) na niida nasida. Situasi I patangkashon naso pola dihirim (ndang porsea?) nasida di haheheon ni Jesus sian angka namate. Hatiha rap nasida (uju ngolu ni Jesus) nunga hea dipabotohon tu nasida nanaeng masa tu Ibana sitaonon – hamatean – jala mulak mangolu (pat. Luk 18:33, Mat. 20:18, Mrk. 20:33), alai atik so diparrohahon manang so dihaporseai nasida hata i.\nMaklum do Jesus di situasi nasida I (natahutan), alani I dipamenak do roha nasida – dipatuduhon tu nasida bukti-bukti fisik : “Boasa tarhalomong rohamu jala boasa songon na ganggu rohamuna? Bereng hamu ma tanganku dohot pathu, paboa Ahu sandiri do! Jama hamu ma Ahu jala tilik hamu ma; ai anggo tondi ndang marsibuk manang marholiholi, songon na niidamuna di Ahu. Uju mandok songon i, dipatuduhon ma tanganna dohot patna tu nasida. Jala asa tung porsea situtu nasida disuru do nasida manjama, jala di dok muse: “Adong dipeop hamu dison manang dia sipanganon?” (41). Ndang namale Jesus umbahen na dipangido sipanganon, alai lao pa poshon roha nasida – ndang tondi (begu) Ibana, natutu do daging (tubuh) Ibana. Naeng dipadasip tu roha nasida ndang holan tondi ni Jesus na hehe sian hamatean, alai dohot do nang daging-Na.\nDung pos roha ni angka sisean I – malua nasida sian hatahutan, “dibungka” ma pingkiran nasida “asa diantusi na tarsurat i.”\nSonggot-songgot nauli tung manghalashon roha do jala boi mangalehon gogo naimbaru mula ulaon. Alai songot-songgot na roa (mengecewakan) gabe pagalehon roha do I mula ulaon jala boi manghorhon pandeleon. Nunga jotjot sisean marsaulihon songgot-songgot las niroha na dipatupa Jesus angka tanda halongangan, pamalumhon angka namarsahit. Alai ditingkina ingkon rade do sisean manjalo songgotsonggot na pahabothon roha. Nadipasahat I Jesus tu paruhuman tung sada na pahabothon jala pagalehon roha. Lam muse ingkon parsilanghonon Jesus jala mate, tung sada namasa na pagalehon roha. Situasi na songon I olo do adopan ni angka naporsea I, mangadopi sitaonon na posa na boi pagalehon roha jala gabe manghuphupi pingkiran nang mata ni haporseaon.\nDung dibungka Jesus pingkiran ni angka sisean I marhite haheheon-Na I gabe lam margogo do nasida jala ndang be mabiar mangadopi angka namasa hinorhon ni na manghatindangkon Jesus – nang ingkon mamolus hamatean pe. Nunga diuba Jesus nasida sian parbiar hian gabe halak na barani mate (martyr) ala naung dihaporseai nasida naung hehe Jesus sian hamatean. Alani I ma, ndang be pangambati di nasida haporsuhon dohot ancaman hamatean laho manghatindanghon haheheon ni Jesus.\nDisangkapi Jesus asa saluhut halak Kristen marsaulihon las ni roha-Na I, asa boi hita tongtong dibagasan las niroha marpanghirimon molo tung pe mangadopi gok hamaolon di parngoluon on (Rom.15:13). Alani, molo tung sungkot rohanta mamingkiri angka hamaolon dingolunta, ganggu hita di angka sipatupaon, ganggu rohanta disipanganon parabiton, ganggu taringot di masa depan, mabiar mangadopi hamatean; tahaporseai ma Kristus naung hehe I sian hamatean na tuk gogo-Na mangurupi jala pamonanghon hita sian saluhut hamaolon i. Dame dohot las ni roha do dipatupa Jesus tu angka sisean na dibagasan hatahutan I, suang songon I do naeng bahenonna nang tu hita. Di dok Jesus tu angka naporsea i: “Pangido hamu ma, asa manjalo hamu, asa gok halalas ni rohamuna!” (Joh. 16:24). Talehon ma roha dohot pingkiranta di bungka Jesus marhitehite hata-Na. Amen.\nDiposting oleh Marluga di 02.38 Tidak ada komentar:


Majalah Bina Warga HKI Online / e-magazine: Bina Wanita : Edisi September 2008\nXVI Dung Trinitatis - 7 September 2008\nNats : Ester 5: 1-8\nThema : Parroha na Uli Patulus Hadengganon (Hati yang baik mendatangkan kedamaian)\n- Manogunogu angka ina asa lam marsitutu pajongjong hatigoran i mulai sian tongatonga ni rumahtanggana.\n- Peranan ni ina sebagai pendukung pekerjaan suami mansai strategis alani i lam parsidohot ma nian angka ina mangurupi sinondukna manundati sangkap ni jolma na roa tu donganna tarlumobi molo dipangke sasahalak jabatanna laho patulushon sangkap na roa i.\n- Dipangke angka ina ma dalan na une (sian lambok dohot lambas ni roha) laho mangurupi sinondukna di ulaonna di tongatonga ni rumahtangga dohot masyarakat.\n1. Marende : Buku Ende No. 501: 1-2 (Sai ditogutogu Jesus)\n2. Hatorangan :\nHabaranion pajongjong hatigoran mansai ringkot sian na jolo nang sahat tu saonari on. Sai adong do sian jolma na mauas di hasangapon, mangiburu rohana marnida donganna ala denggan jala sonang parngoluonna. Tarlumobi ma di angka jolma na parsidohot mengambil keputusan di sadasada punguan na metmet manang punguan na balga pe, muramura do tartogu tu pangunjunan na songon i. Pangalaho na songon i jotjot muse do di pertajam ala dukungan ni ina manang parsondukbolonna. Alai boi do sebalikna, sahalak ina gabe mambahen hasonangan dohot hamajuon di pangkobasion ni sada ama molo didukung do angka ulaon ni sinondukna na denggan jala diolati angka rencana na jahat.\nSuang songon na masa di ngolu ni si Ester ima boru ni si si Abigail, amangtua ni si Mordahai halak Jahudi, na jumpangan asi dohot talup ni roha di jolo ni raja Serses na mangarajai di Persia olat ni India sahat ro di Kus. Magodang do si Ester di jolo ni si Mordahai dung mate natorasna. Dipodai si Mordahai do ibana unang pola dipaboaboa na halak Jahudi ibana, ai songon bangso na maisolat nasida di tano Persia godang do sijagaon nasida sian angka bangso na adong di tongatonga nasida. Dipabangkit raja Serses do si Ester gabe raja (ratu) di harajaonna, laos dipabangkit rajai do na gabe induk ni naposona na margoar si Haman. Songon dalan laho mambuat hasangaponna, dipatikkon si Haman ma marhite sahap ni rajai na ingkon sude jolma di harajaon ni si Serses marsomba pola marsinggang di jolona. Hape, ia si Mordahai, sahalak sian pinompar ni Jahudi na dohot marulaon di bagas (istana) ni raja Serses, sisolhot ni si Ester ndang olo marsomba tu si Haman. Gabe ditahi rohana ma dalan laho mangalengsehon sude halak Jahudi di sandok huta na ginonggoman ni raja i.\nDung diboto si Ester na naeng masa hamagoan bolon tu bangsona Israel, disangkapi rohana do mambahen dalan asa malua bangsona Israel sian mara na balga i. Alani i, tung dibaranihon ibana do ro mangadop rajai di jabuna nang so pola dijou raja i ibana. Sada ulaon na beresiko tinggi do na pinatupana i, ala boi do ditulak rajai haroro ni manang ise pe taho molo so lomo rohana. Disangkapi si Ester do mambahen sada panggalangon (jamuan makan) jadi dipangido si Ester ma asa ro nian raja i tu panggalangon (jamuan makan) na naeng patupaonna i di jabuna. Hape, tung ungkap do roha ni rajai manjalo haroro ni si Ester dohot mangoloi pangidoanna huhut didok: “Aha do na hurang di ho, ale Ester, jolma ni raja, jala aha do na pinangido ni roham? Sahat ro di satonga ni harajaon i ingkon lehonon do i tu ho” (ay. 3). Sada alus na lambok jala bagas panghorhonna, ai pola ro di satonga di harajaon i olo do rajai mangalehon tu si Ester. Satonga ni hadirionna, ai ala na adong do hinarajaanna umbahen na targoar sasahalak gabe raja na sangap. Tudos ma i tu pandohan ni si Herodes tu boru ni si Herodias di pesta ari hatutubu ni rajai ai pola diuarihon ibana tu boru i : “Manang dia pe sipangidoonmi, ro di satonga ni harajaonhi, sai na lehononhu do” (Markus 6: 23).\nDi ari panggalangan na pinatupa ni si Ester, ndang pintor didok si Ester aha na solot di rohana, gariada tahe dipangido ibana do tu rajai asa ro muse rap dohot si Haman marsogotnai tu panggalangon na naeng patupaonna. Nang pangidoan na paduahon ipe tongtong do dioloi raja Serses jala diulahi rajai mandok muse tu si Ester: “Aha do na pinangido ni roham, ingkon lehonon do i tu ho, jala aha do sihol ni roham ro di satonga ni harajaon i, ingkon pasauton do” (ay. 6). Molo tapamanat di pandohan di ari parjolo diondolhon “ingkon lehonon”, hape diari paduahon nunga didok “ingkon pasauton”. Tarida disi lam dipapos roha ni si Ester jolmanai paboa aha na naeng sipangidoon ni si Ester dang adong be pangambati gabe so saut oloan ni raja i. Sian i boi idaonta, peranan ni ina (istri) laho mempengaruhi sinondukna (suamina) mansai balga.\nAlai nang pe songoni ungkap ni roha ni rajai tu si Ester songn jolma ni raja Serses ibana, ndang dipangido ibana harajaon manang arta manang hasangapon tu dirina sandiri alai na dipikkiri rohana ima dalan manundati sangkap na roa dohot na jat laho paluaon hosa ni bangso ni Debata ima bangso Israel. Diolani ibana do sangkap ni jolma na holan mangalului hasangapon tu dirina.\nMansai dokdok do tutu manuhuk ulaon pajongjong hatigoran i manang manghatahon hatigoran i nang pe i di tongatonga ni rumahtangga isarana antara suami dan istri tarlumobi ma i molo marpardomuan tu jabatan manang pangkobasion na berhubungan tu ruar ni rumah tangga i. Si Ester pe dihilala rohana di borat ni ulaon i, sebagai ina ni raja Serses ibana tontu ingkon dukungonna do ulaon ni sinondukna laho mangaramoti harajaon i, alai di sada sisi ingkon ramotanna do hosa ni bangsona Israel. Ingkon dukungonna ma nian angka pangkobasion ni pangurupi ni raja i asa sonang nasida. Alai sasudena prinsip na songon i dialo ibana do ala dibereng si Ester do adong sangkap na roa (sangkap na mangalului hasangapon ni dirina) di pangurupi ni sinondukna. Alani ima, dengan segala keberadaan dohot kemampuan na adong di ibana, dipangke laho mangalengsehon sangkap na roa i, ai pola “marpahean harajaon” si Ester jala dibaranihon ibana jongjong mardonokkon jabu (istana) ni raja i. Berani berbuat pajongjong hatigoran, ima na dohononta taringot tu si Ester. Tontu ala porsea do ibana, sai na monang do hatigoran i.\n4. Sungkun-sungkun Diskusi\n1. Peran ni si Ester laho manundati sangkap ni si Haman na roa i tu bangso ni Debata, mansai balga situtu. Molo adong diboto sahalak ina sangkap na roa ni sasahalak dongan saulaon (saparkarejoan) ni sinondukna maradophon angka donganna saulaon, angka dia ma sibahenon ni ina laho manundati sisongon i?\n2. Ia si Ester sebagai ina do ibana di jabu alai laos sekaligus sebagai ratu (ina ni raja Serses). Boha do pandapotmuna molo adong sasahalak ina na sai girgir rohana mencampuri ulaon (jabatan) ni sinondukna, jala boha do bahenon laho mangolati pangalaho sisongon i molo tung adong masa diida hamuna?\nXVII Dung Trinitatis- 14 September 2008\nNats : Hosea 4: 1-10\nThema : Dang Lomo roha ni Debata Mida angka parhata gabus (Allah membenci orang yang berkata bohong)\n- Asa lam diboto angka Ina ni huria dalan mamodai donganna tarlumobi padaohon hata gabus.\n- Asa lam diharingkothon angka Ina (sebagai natoras) mangajari ianakkonna nang sude pangisi ni bagasna marparbinotoan di Debata.\n- Uhum sipamasaon ni Debata tu angka naposona dohot tu angka jolma na so mangoloi Hatana.\n1. Marende : Buku Ende No. 133: 1+5 (Naeng Pujionku Ho Jahowa)\nSada ulaon na borat di tongatonga ni hajolmaon ima paingothon dongan di hasalaanna huhut mamodai nasida asa mansohot sian dosana. Molo ro hita mamodai nasida sian duru (luar) olo do didok na pamalomalohon, ia molo tamasuhi persoalan olo do gabe tartogu hita gabe parsidohot mangulahon dosa i. Suang songon na masa di ngolu ni panurirang Hosea na mansai maol jaloon ni hajolmaon. Ala ni hajahaton i bangso Israel naung tung bagas di jolo ni Jahowa ai sai didatdati isi ni tano i do marmainan, marbalik sian Jahowa (bindu 1: 2) gabe disuru Debata ma ibana mambuat sada boruboru sibabijalang na margoar si Gomer, dohot angka tubu ni sibabijalang.\nDi bagasan parngoluon naung manggombarhon hajahaton ni bangso Israel, ro panurirang Hosea paboahon uhum sipamasaon ni Debata tu bangso i nang tu angka panurirang dohot malim ni bangso i. Adong tolu dosa nasida i na tangkas dipajojor di bagasan turpuk on ima: soada hasintongan, soada haholongan jala soada parbinotoan di Debata, alai na jumpang di nasida ima tolontolon, gabus, bunubunu, tangkotangko dohot langkuplangkup, angka utang mudar. Ala ni dosa i, gabe marsak tano i jala mandate pangisina, ro di binatang na di ladang dohot pidong angka na martongatonga langit marragean dohot angka dengke na di laut. Naeng pasahaton ni Debata uhum tu nasida ima angka malim ompas (tergelincir) arianna i, ompas dohot panurirang bornginna i, jala ripur inana. Ripur sogot bangso i ala ditoishon parbinotoan, ai angka malim ndang olo mangajari bangso i, jala bangso i ndang olo manangihon pangajarion ni angka malim, nasida manghalupahon patik ni Debata..\nDipaingot panurirang Hosea angka malim dohot panurirang, na bertanggungjawab mangajari bangso i, asa diboto Hata ni Debata, paingothon nasida tung sura manimbil sian dalan ni Jahowa. Hape angka malim mangajarhon angka poda na lipe gabe soada hasintongan, soada haholongan. Jumpang ma halumlamon di masyarakat. Seakan-akan na dipasombu nasida do masa dosa i ai gabe jumpangan rezeki do nasida sian dosa ni bangso i (ay. 8), isarana gabe ro nasida martangiang mandapothon angka malim laho mangido hasesaan ni dosa, dijujui nasida ma na torop i mamboan silua manang silehon-lehon. Songon i nang angka panggomgomi, marlomolomo tu bangso i, diparlehon deba sian na nilaum nai gabe silua (manang sisip) tu angka malim. Hira naung badia ma bangso i ala di ganup partikkian disi do angka malim mandongani angka panggomgomi. Hape gok dosa do rohanasida jala gok gabus pamanganna, rohana mambahen sangkap hamagoan tu donganna.\nLao do nasida mamele di atas punsu ni angka dolok, manutung daupa di atas ni angka buntulbuntul, di toru ni hau hariara, jabijabi dohot baringin ala denggan parlinggomanna. (4: 13) Di na lam sopar nasida, marhitehite na lam ro sundut na umposo, ndang na lam gabe sumurut hajahaton nasida gariada tahe lam rarat do dosai. Alani i, marlulu Jahowa dompak bangsoi ; mangan pe nasida ndang butong, marmainan pe nasida alai ndang sopar.\nDohot do angka malim dituntut pertanggungjawaban tu Debata. Alani i ingkon hona uhum do nasida jala dos be uhum tu halak situan na torop dohot tu malim (ay. 9). Malim, sasintongna ima angka na niasian ni Debata, alai saonari ingkon hona uhum ni Debata do nasida ala so diula sintong tohonanna.\nHajahaton ni jolma songon na masa najolo di tingki ni si Hosea, sai jotjot do pe masa sahat tu ombas na parpudi on. Angka parmainanon lam ararat di hasiangan on, adong doi na didok resmi ala dilokalisir, adong na so resmi ala dilelei angka petugas ketertiban dohot angka masyarakat pe. Godang do nang angka malim na memanfaathon jabatanna laho mangalului na ringkot tu dirina sandiri. Gabe hira na martigatigahon Hata ni Debata na ma na deba, ai tujuan di pamodaionna ndada laho manogunogu jolma asa adong parbinotoan ni jolma i di Debata alai tujuanna ima hepeng. Ndang dipaingot angka siula hajahaton, gariada gabe laho do nasida mangido angka silehon-lehon tusi, dipakke ma dalan marhitehite sumbangan pembangunan manang manumpahi program ni huria. Di angka malim ni ugama na asing adong do na mangajarhon asa paias dirina nang artana marhitehite ulaon asi-asi. Hira na mandok, ndang pola sala margabus, mangaliuphon arta ni halak manang arta ni ise pe taho asal ma pinaias i muse marhitehite ulaon asi-asi, ai umbalga dope na tinggal sian na nilehon.\nNunga nian tangkas taboto uhum na naeng silajoon ni angka na so mangulahon hata ni Tuhan i, alai sai borat do sipata manghatahonsa. Aha do sibahenonta asa lam margogo manang barani hita manghatindangkon hasintongan i?\nDi sude elemen (bagian) ni masyarakat dohot pamarenta naeng ma nian sisadatahi dohot sisada roha laho pajongjong hatigoran i. Di ngolu siganup ari, aha ma na boi bahenon ni angka ina laho berperan di masyarakat manogunogu jolma i asa diulahon hasintongan dohot manghaholongi dongan jolma?\nXVIII Dung Trinitatis - 21 September 2008\nNats : Mateus 22: 1-14\nThema : Tangihon Panjouon ni Debata (Dengarlah Panggilan Allah)\n- Pabagas pangantusion di hinaarga ni panjouon ni Tuhanta tu angka jolma asa parsidohot tu harajaonNa i.\n- Asa lam diboto Ina ni hurianta, tudosan na mangambati jolma i ro manggohi joujou ni Tuhanta i.\n- Sipatupaon ni angka Ina ni huria asa parsidohot marlas ni roha di haluaon na pinarade ni Tuhanta di ari parpudi marhitehite Haroro ni Kristus paduahalihon tu portibi on.\n1. Marende : Buku Ende No. 519: 1, 3-4 (Tarbege do Panjou)\nJotjot do marhitehite parumpamaan Tuhan Jesus mangajari jolma na ro mangihuthon Ibana. Suang do songon na masa di bagasan turpuk on diumpamahon Tuhan Jesus do harajaon banua ginjang i tu sada raja na mamestahon anakna mangoli. Digongkon ma angka alealena dohot angka sisolhotna asa ro tu pesta i. Tontu somal do ra tabege jala taida na mamestahon anak mangoli, manang mungkin adong do ra sian tongatonganta naung hea patupahon pesta sisongon i. Secara umum, las ni roha ni hasuhuton i laho patupahon pesta i nang pe secara materi ingkon haruar hepengna dohot lola tingkina laho patupahon angka na ringkot tusi. Loja nang angka suruanna laho manggongkon na patut gongkononna. Sai berusaha do hasuhuton i asa denggan jala uli angka pangaradeon ni pesta i. Dungi muse, mansai arop situtu do rohana asa ria nian ro sude angka na ginongkonna. Molo ro do tu pesta i angka na ginongkon i jala ro nasida marpahean na uli dohot denggan, las rohana manganhon sipanganon na pinarade ni hasuhuton, gabe lam tamba ma roha ni hasuhuton i. Molo las roha ni na angka na ginongkon i las do nang roha ni hasuhuton i.\nSongon i ma dipatudos Tuhan Jesus harajaon banua ginjang i. Ia raja na patupa pesta i ima Debata Ama, jala pesta pangolion i ima haluaon na sian Debata di ari parpudi ai disi ma AnakNa Jesus Kristus hundul di habangsaNa rap mangan dohot minum dohot angka na monang i. Angka na sinuru ni raja i laho manjou jolma i ima angka panurirang manang angka naposo ni Tuhan i. Angka na jinoui ima Israel manang halak Kristen na jotjot digoari “Israel na imbaru”. Angka jolma na mangalelei huhut mamusa angka na sinuru ni raja i ima angka uluan ni Israel. Nunga tarjou hian nasida gabe parsidohot tu pesta i, alai ala ditulak nasida joujou i, gabe disuru raja i ma nasida manjou angka jolma na di dalan balobung. Angka jolma na dijou sian dalan balobung ima manggombarhon na dijou sian halak na so mananda Debata hian dope.\nHape dung tarjou jolma i tu pesta i, adong do na so marpahean pesta. Na manggombarhon doi, na adong do hape na so marsitutu rohana mangalusi joujou i, ai marpahean na so patut do ibana ro tu ulaon i. Na marlapatan do i, ndang ditadingkon hasomalanna na roa i di na ro ibana tu parpestaan ni raja i. Na manggombarhon do i tu halak na naeng parsidohot manjalo haluaon sian Tuhan i alai ndang dipauba rohana, ndang ditadingkon pangalahona angka na roa nasailaon. Ro ibana mangalului haluaon i mangasahon pikkiranna sandiri, ai dihilala rohana nunga patut ibana ro tu pesta i jala marlas ni roha disi nang pe so marpahean pesta ibana. Hape, diboto raja i do maksud ni harorona i ido umbahen na didok asa ditali patna dohot tanganna, laos dipabali tu na holom marimpotimpot. Leas jala neang rohana so parade dirina ro tu ulaon ni raja na sangap i. Sasintongna, molo tabandingkon tu angka na ginongkon na parjolo, adong dope sipujion di ibana, ai angka na parjolo i sude do marsidalian hape anggo ibana ndang marsidalian ibana, gariada tahe ro do ibana mangalusi joujou i. Alai adong hahuranganna, ai ndang diparade ibana dirina asa patut nian gabe parsidohot di pesta na balga i. Dibahen i dohononta ma, ia joujou i ndada holan alusan boti marhitehite haroro (kehadiran) alai ingkon do sian nasa roha dohot pikkiran paradeon, na digombarhon marhitehite pahean. Haradeon ni roha ni naginongkon i dipatuduhon marhitehite pahean pesta.\nParumpamaan ni Tuhan Jesus di bagasan turpuk on, manggombarhon tu hita, paboa nunga diparade Tuhanta sada unjuk bolon ima sada las ni roha di haroro ni Anakna Tuhan Jesus ro tu portibi on. Ditodo Ibana do bangso Israel naeng parsidohot tu pesta i, alai marsidalian do nasida. Dibahen i, disuru ma angka panurirangna tu angka bangso parbegu asa dohot nang i marlas ni roha, ai suksuk do inganan diparade di banua ginjang. Hape, ipe adong do sian sipelebegu i hian na so situtu rohana manggohi gongkon ni raja i. Dibahen i, gabe umposi do uhuman tu ibana ai pola didok rajai talion patna dohot tanganna, laos dipabali tu na holom marimpotimpot.\nDiparsitta Ama na di banua ginjang i do naeng nian parsidohot sude jolma na tinompana i manghalashon ngolu na manongtong sisaleleng ni lelengna i hape ndang sude na tarjou i manghalashon haluaon na di ibana i. Dibahen i ma di ujung ni parumpamaan i didok: “Ai lan do na jinou, alai otik do na tarpillit” (ay. 14). Digombarhon parumpamaan ni Tuhan Jesus i do, ia haroro ni Tuhan Jesus na paduahalihon tudos ma i tu sada pesta ni raja na pangolihon anakna. Hape godang na marsidalian ro, laos adong do na ro alai ndang dipakke pahean pesta. Masa do nang nasongon i sahat tu ombas na parpudi on dipanjou ni Tuhanta tu jolma i asa ro tu huria ima punguan ni angka na porsea di Tuhanta Jesus Sipalua i.\nDi ombas na parpudi on angka dia ma sidalian ni Ina molo dijou asa ro tu parmingguon, partangiangan manang angka ulaon ni huria?\nAsa mura taantusi di ngolunta siganup ari, dia ma na nidokna di parumpamaman na di turpukta i : ro tu pesta i alai ndang marpahean pesta jala bahen hamu ma angka tudosanna.\nAsa dohot angka Ina ni hurianta tarpillit masuk tu “Pesta i”, aha do sipatupaonta di ngolunta on?\nXIX Dung Trinitatis - 28 September 2008\nNats : Pangungkapon 7: 9-17\nThema : Haporsuhon na di portibi on gabe las ni roha sogot (Penderitaan di dunia ini menjadi sukacita di Sorga)\n- Asa lam tangkas pangantusion ni halak Kristen taringot tu na naeng masa di ngolu na di Surgo i.\n- Asa unang adong be ganggu ni roha di pangantusion angka ise do na gabe parsidohot tu ngolu na di Surgo i.\n1. Marende : Buku Ende No. 522: 1-3 (Surgo i sambulonta do i)\nGodang do ugamo manang aliran kepercayaan pe di portibi on na mangajarhon na so adong ari haheheon sian na mate manang na so adong be ngolu di balik ni ngolu sisaonari na di portibi on isarana halak Saduse (Mateus 22: 23). Halak Batak pe andorang so ro hakristenon dihaposeai do na so adong ngolu sogot, secara gamblang tarida ma i marhitehite umpama na mandok : Langge lulut, mate busuk. Lapatanna disi, molo dung mate jolma i, busuk ma daging na, hosana gabe alogo, tondina gabe begu. Alani i ma, didok nasida binsan mangolu dope, diula ma manang dia pe taho na pasonang rohana di hasiangan on. Manang aha pe taho dipatupa ma asal ma dao haporsuhon sian ibana, ala memang tu ganup jolma do masa haporsuhon, hahansiton, tarida ma i sian soara ni tangis dung tubu jolma i. Di na mangalului sipanganonna jolma i, masa parsahiton, haporsuhon, halojaon tu manang ise pe taho so mardia imbar. Alai ianggo di haporseaon ni halak Kristen diajarhon do paboa na adong do ari haheheon sogot, disi ma ro paduahalihon Anak ni Jolma i tu portibi on laho manguhumi ganup jolma; Angka na porsea di goarNa jala siulahon na denggan bahenonna ma tu siamunNa ima Surgo hasonangan i alai na so porsea manang halak siulahon na jahat bahenonNa tu hambirangNa ima tu api na roko.\nDi bagasan buku na badia i (Bibel i) dipatorang do songon dia na naeng masa di Surgo i asa unang sungkun-sungkun roha ni jolma i. Alai haru pe songon i, sai godang dope sungkun-sungkun di roha ni jolma i ala so masa dope jala ndang hea dope diida. Nang pe nian adong do didok Tuhan Jesus : “Martua ma angka na porsea, atik pe so diida!” (Joh 20: 29). Di bagasan turpukta on dipabotohon do marhitehite pangungkapon na ro tu si Johannes aha na naeng masa dung maringan angka na porsea i di Surgo na badia i. Marpungu ma mansai torop jolma na so dapot bilangan ni jolma, sian nasa bangso, marga dohot houm dohot hata, na jongjong di adopan ni habangsa i dohot di adopan i Birubiru i. Marbaju na bontar do nasida ima na patuduhon hasangapon na di banua ginjang. Sude nasida maniop maremare: ima na manggombarhon hamonangan dohot las ni roha songon halak Israel uju di hasiangan on na mamestahon ari raya parlapelapean, dohot manggombarhon las ni roha ni boru Jerusalem di na dibongoti Tuhan Jesus huta i. Nasida ma angka naung malua sian parsorion di tano on. Di jolo ni habangsa na badia i nasida maniop maremare patuduhon las ni rohanasida huhut disoarahon nasida : “Tua ma di Debatanta, na manghunduli habangsa i, dohot Birubiru i” (ay. 10). Nasida ma angka naung mamburi abitnasida jala dipasaksak di bagasan mudar ni Birubiru i. Na marlapatan do i, ia jolma masuk tu surgo ndada ala ni pambahenan nasida sambing ai ndang ias nasida binahen ni dosanasida, alai gabe ias do nasida binahen ni naung porsea di panobusan ni Kristus na gabe pardengganan tu Ama na di Surgo i. Dipatangkas muse di ayat 16 dohot 17 : “Ndang be male nasida, ndang be mauas, ndang be ditinggang las ni ari nasida, manang dia na mohop pe. Ai parmahanan ni Birubiru na di parsitongaan ni habangsa i do nasida jadi togihononna ma nasida tu angka mual aek hangoluan, jadi apusan ni Debata nasa iluilu sian matanasida”. Di tingki ni padan na robi pe nunga disurirangkon Panurirang Jesaya hatai (Jesaya 49: 10 dohot Jesaya 25:8). Tangkas do ra taboto, ia di Padan na Robi ndang apala tullom dipatorang disi na naeng masa ari haheheon dohot paruhuman di ari parpudi, ai bagabaga taringot tu haroro ni Mesias (Sipalua) dope dibaritahon disi. Alai dung di Padan na Imbaru, nunga ro be Mesias i, jadi taringot tu Tona, Ulaon dohot ngolu ni na mangihuthon Mesias i nama dibaritahon disi.\nNgolu las ni roha na naeng sijaloon ni angka parjambar di Surgo i ima ngolu las ni roha sisaleleng ni lelengna. Dang adong be disi haraparon, hauason, dang ditinggang las ni ari dohot na mohop be. I ma gombaran ni parsorion ni manisia di portibi on (Patudos tu Jesaya 55: 1).\nMarhitehite turpukta on, naeng gabe lam tangkas pangantusionta taringot tu na naeng masa di Surgo i. Las ni roha na manongtong ima jambarta. Ndang be male, ndang be mauas, ndang be ditinggang las ni ari manang dia na mohop pe ima parsorion na di portibi on. On ma halojaon, hahansiton dohot na bernit i na sai dipasiding jolma i uju di ngoluna di hasiangan on alai ndang boi. Las ni roha na manongtong i ido na tapareahi. Jotjot do ra hita marlas ni roha alai ndang boi manongtong las ni roha i alana pintor soluk do ro muse arsak ni roha. Adong ma i ala ni pambahenan ni dongan, adong ala ni kesilapanta manang ala keterbatasan ni kemampuanta. Tarlumobi ma arsak ni roha, parsorion ala ni hapaorseaonta di Tuhan Jesus. Torop halak Kristen marsori, dipapulikpulik di tongatonga ni masayarakat, diasupi, bahkan adong na dibunu, ditutung, jabuna dohot angka artana dirampas, disegai holan ala so olo mangihuthon poda na adong di masyarakat humaliang nasida. Sian najolo sahat tu ombas na parpudi on tongtong do masa angka i. Tuhan Jesus pe nunga didok hian: “...haporsuhon do jambarmuna di portibi on, alai pos ma rohamuna: Nunga talu hubahen portibi on” (Joh 16: 33). Antong ndang haporsuhon i be na gabe fokus perhataianta di ngolunta on, ai ido jambar ni hajolmaon hinorhon ni dosa i, alai Surgo hasonangan i nama na gabe situjuonta. Nunga ditariashon Tuhan Jesus tu angka siseanNa paboa na so dihalomohon portibi on haroroNa nang angka na mangihuthon Ibana. Ai anggo hagiot ni portibi on ima parmusuon, latelate, hosom parbadaon, hape ro Tuhan Jesus mangajarhon dame dohot holong ni roha. Alani i ma tung tangkas dipodai angka siseanNa nang hita saonari pe asa marsihohot mangulahon hataNa i tung ro pe parsorion dohot hamaolon. Didok do: “Na manahan ro di ujung, i do paluaonna” (Mat 24: 13), “martua do halak na manaon di pangunjunan i; Ai dung tau ibana, jaloonna ma tumpal hangoluan, naung diparbagabaga tu angka na holong roha di Ibana” (Jak 1: 12) jala “Na monang i ma bahenonku manganhon parbue ni hau hangoluan, na di Paradaiso ni Debata!” (Pangk 2: 7).\nParsorion i sai ro do tutu saleleng hita mangolu di hasiangan on. Jotjot do uju tabege Hata ni Debata marhitehite Jamita, Renungan, Penelaahan Alkitab mulak rata haporseaonta. Antong boha do bahenonta asa unang mura hita mandele mangadopi hamaolon di ngolunta on?\nLas ni roha bolon masa di Surgo i tu angka jolma na monang i. Tontu naeng dohot do hita parsidohot tusi. Mangihuthon pandapotmuna, parsidohot do tu Surgo i angka jolma na so porsea di Tuhan Jesus alai diulahon na denggan (ndang diulahon na jat maralohon donganna) di portibi on? Boha do angka jolma na mate andorang so ro Kristus tu hasiangan on, dohot do nasida parjambar di surgo i? Lehon hamu ma jo pandapotmuna.


Simenstar Trio Archives - Lirik Lagu Batak Simenstar Trio Archives - Lirik Lagu Batak\nCategory: Simenstar Trio\nlirik lagu Lompaon Bodari. didalani hubilang gajikki. tung mancai otik do. naniungkit ni hodok tahe. inang ni butet on dope na dapot . lompahon ma parbodarian i. diborngin i lungun ma rohakki. jabu pe mangholom. palito so marmiak tahe. inang ni butet on dope na dapot. gararhon ma ongkos ni jabu on. inang ni butet, […]\nNungnga Tambat Holongki\nLirik Lagu Batak - October 9, 2020 - No comments - Simenstar Trio\nlirik lagu nungnga tambat holongki. sahat tu sadarion. dang hea moru holong hi tu ho. sahat tu sadarion tahe. dang hea dope boi lupa au tu ho. ekkelmi ma hasian. lambok ni palilungmi. mangago rohakki. sahat tu manang andigan pe. huhaholongi do ho. sadia leleng nai dope tahe ito. tikkihu ambolong paima ho. laos piga taon […]\nLirik Lagu Batak - October 5, 2020 - No comments - Simenstar Trio\nlirik lagu ho nama di ahu. holong ni rohangki. dang na hasuhatan be. bagas ni holongki. so tartodo hasian. ho do hasian. na manggohi rohangki. marbunga holongki. alani parange mi. ho na ma ito hasian. ho na ma di au haholonganku. tung so loasonhu ho. lao manadinghon au. ho na ma ito hasian. ho na […]


Jamita Evangelium, 9 Desember 2018, Minggu Advent II, 1 Petrus 2: 11-12 : Manomunomu Tuhan i Marhite Parange na Denggan Pelita Batak Online\nSabtu, 08 Desember 2018 17:35:00\nOleh: Dr. Robinson Butarbutar, sian Parsameanta, STT-HKBP Pematangsiantar, 0812-62472015.\nNunga sada fakta na ingkon adopan ni angka bangso di portibion nuaeng na siala ni marragam sibonsiri na mansai bahat jolma na meret sian inganan hatutubuna tu inganan na asing sian i, sian inganan di negarana sandiri tu inganan na asing disi, dohot sian negarana tu negara na asing. Adong ma i siala ndang adong ulaon na diparsinta di inganan hatutubuna i, alai adong do i nang siala ni porang na mengancam ngolu ni halak.\nDi angka taon parpudi on mansai torop do angka na bungkas sian inganan nang negara sandiri, ndang holan sian angka negara na pogos to angka negara na mora, alai adong do tong sian angka negara na mora tu angka negara napogos laho mangalului ulaon na tumimbo manang na ungkap disi. Alai na mambahen balga panghorhonna di portibion nuaeng i ma hananangkok ni torop ni angka na bungkas, angka migran dohot imigran, tarlumobi internasional imigran siala ni hapogoson dohot porang na masa di angka negara-negara na pogos nang na mangadopi porang na mansai jorbut dohot na mansai leleng, di Timur Tengah nang di Asia songon i nang di Amerika Latin nang di Afrika. Mangihuthon laporan ni Organisasi Internasional Migrasi (IOM) di taon 2018 on mansai timbo do hananangkok ni torop ni angka migran di portibion secara global. Di taon 2015 adong do 3,3 persen penduduk portibion na gabe migran, i ma 244 juta halak. Di taon 2000 holan 2,8 persen do, i ma 155 juta halak. Alai di taon 2018 on disura nunga 740 juta halak angka na bungkas sian negara inganan hatutubuna.\nSongon i ma toropna. Siala ni i sude angka negara haroroan ni angka migran i, tarlumobi ma angka negara hasahatan ni angka migran i isara negara-negara Uni Eropa nang Amerika Serikat, ndang marimba bangsonta Indonesia mamangke bahat tingki mamingkirhon dia ma sipatupaon laho mangadopi partingkian na songon i. Ai molo tompu di bagasan sada taon ro migran siala ni na ingkon mengungsi nasida panghorhon ni porang di inganan haroroan nasida, boi do tulahon ni angka negara hasahatan nasida i nasida? Molo tung boi pe, sadia godang jala sadia leleng?\nParpudion, siala ni torop ni angka pengungsi na ro tu Eropa, gabe tubu do sada panghilalaan manghasogohon dohot mangalo angka pengungsi na ro tu Eropa. Siala ni i di na dipatupa Pemilu disi gabe dipillit rakyat do partai na mandok situlahon do angka pengungsi i. Dipatupa nasida i atik pe di Undang-undang dasar nasida togu do disuanhon penghargaan tu hak-hak ni mengungsi, tarlumobi angka pengungsi siala ni porang.\nPanghilalaan na so manghalomohon angka halak na ro tu luat nasida, nang pe siala ni porang- ba lam ma siala ni na naeng mangalului ngolu na dumenggan-lam tubu do ndang holan maradophon angka pengungsi tu sada negara, alai dohot do tong tu angka halak na ro tu sada luat, huta, kecamatan, kabupaten nang propinsi di sada negara. Atik pe saleleng on timbo do tondi masijangkonan di sada bangso, gabe muba do i siala ni i.\nDi kondisi na songon i, mansai ampit do jamita di Adven pa-II-hon dienet sian sada surat di Padan Naimbaru na secara khusus disurathon tu angka na porsea na mian ndang di luat hatutubu ni Naumpompar nasida nang di luat hatutubu nasida sandiri, alai di angka luat di duru ni huta tatutubu manang haroro nasida. Songon dia ma tona ni Debata tu nasida na gabe angka pendatang manang migran disi? Songon dia ma angka na porsea jonokkon ni pangujung ni abad parjolo dung ro Kristus na mian ndang di huta nasida di Palestina, alai di angka propinsi nang kota na adong di duru ni Kekaisaran Romawi, i ma di angka inganan na torop pendudukna angka na so mananda dohot manjangkon Jesus Kristus songon Sipalua, gariada tahe na manghasogohon nasida siala marasing hadaulaton ni parange ngolu siganup ari nasida sian angka parange hadaulaton tinanda ni halak Gorik dohot halak Romawi siganup ari.\nSongon dia ma halak Kristen Jahudi na mian di angka parserahan (Gorik: diasporas) di Pontus, Galatia, Kapadokia, Asia nang Bitunia, na digoari di surat 1 Petrus songon angka halak dagang (Gorik: paroikous) dohot Angka Paisolat (Gorik: parepidemois), jempek hata, angka migran/imigran mangolu songon halak Kristen disi. Uju i di angka inganan i, sian taon 40-an sahat tu taon 90-an, ndang targoar ugamo na resmi (Latin: religio licita) dope Hakristenon, alai diida songon ugamo na so resmi (Latin: religio illicita) dope Hakristenon.\nHata ni Debata na dipasahat tu nasida uju i, laos i do hata ni Debata na mamangkulingi hita angka halak Kristen di portibion, ndang marimbar hita halak Kristen Batak, na mangolu ndang di negara hatutubunta alai di negara na asing, ndang di bonapasogitta, alai di parserahan di Indonesia on, ndang di luat inganan hatutubunta di angka kota nang propinsi di Indonesia on, alai di propinsi na asing, ndang di angka profesi na somal taulahon, alai di angka profesi na asing, ndang di angka luat manang ulaon na somal naung tadalani, alai di angka luat manang ulaon na marasing sian i.\nDia hatani Debata na tu halak Kristen Jahudi na marstatus imigran di angka kota nang propinsi di parserahan i uju i, na mangihuthon Jesus Kristus, naung manomba Ibana songon Sipalua di punguan partangiangan dohot parsaoran holong nasida di angka jabu ni naporsea i uju i, naung pinalua ni Jesus Kristus sian dosa nang hamatean na manongtong i, naung gabe nampuna ni Kristus, na marngolu na imbaru, dna paimaimahon hasangapon nasida di na ro Kristus di bagasan hasangapon i, alai ndang diongku Kekaisaran dope songon punguan parugamoon na resmi? Laos i do hata ni Debata nang tu hita halak Kristen di portibion nuaeng, ndang marimbar di Indonesia on, na targoar ruas ni sada Ugamo na Resmi, i ma Hakristenon Protestan, alai jotjot parpudion digoari manang piga songon angka halak parugamo sileban, halak kafir, atik pe nunga dijamin UUD 45 di negaranta na sada sian ugamo resmi do Hakristenon Protestan i.\nBeha do hita halak Kristen Batak na nuaeng mian jala mangolu di angka kota nang Kabupaten na patupahon angka perda-perda daerah na so apala martondi manjangkon sadenggandengganna angka rakyat Indonesia na ro mangolu dohot mangula disi laho mangalului ngolungolu nasida dohot membangun disi na dijamin Undang-undang Dasar 45, alai na parpudi on torop ndang saurdot be tu Undang-undang Dasar i?\nDia ma hata ni Debata tu halak Kristen Jahudi i na gabe migran dohot imigran i na jolo, songon i nang tu hita?\nParjolo, mangorom (Gorik: avechestai ) manang padao diri sian angka hisaphisap ni roha sibuk na maralo dompak partondi on.\nOn ma na ginoaranna, mangolu di bagasan habadiaon. Ndang mangoloi hisap-hisap (Gorik: epitumia) roha sibuk (Gorik: sarkikon tondinta), alai padao diri sian i, ndang mangoloi i. Mangolu di bagasan habadiaon marhite na so mangoloi angka hagiot ni daging na maralo dompak i do sada sipasomalsomalon ni angka na paimaimahon ari haroro ni Jesus Kristus Sipalua i, unang uju ro Ibana paduahalihon tardapot hita angka na martihas, angka na rumar. Di suratna tu halak Kristen di Galatia digoari apostel Paulus do dia angka na mangoloi hisaphisap ni daging i, i ma: Parmainanon, hahodaron, pargadompuson, hasipelebeguon, hadatuon, pargutugutuon, parsalisian, partahitahion, parmabuhon, bunubunu, haormuson (Gal 5: 19-21; ida angka ayat paralellna ddi Padan Naimbaru).\nAla di tingki na dos angka na badia jala jolma na mura madabu tu bagasan dosa do hita (Didok si Martin Luther, simul iustus, et peccator), jotjot ala ni na so tasangkapi-alai adong do ala na tasangkapi dohot tahasiholi, mangolu di bagasan rumar ni dosa - taingot ma pangajarion ni reformator Martin Luther na mandok tu hita halak Kristen asa patupa hamubaon ni roha ganup tingki, ganup jom, ganup ari, ganup ro kesempatan muba, di na tatanda dosanta. Ganup taboto jala taoku na naung manadabu hita tu bagasan pangoloion di hisap-hisap ni daging, mansai denggan ma taingot hatop asa ro hita mangido hasesaan ni dosa. Alai taingot ma tongtong tona tu hita uju mandaohoti ulaon na badia, asa unang to uduti mardosa.\nNapaduahon, marparange manang patupahon na denggan di tongatonga ni angka na so manomba Jesus Kristus.\nMolo di na parjolo na di ginjang i tondina manjagahon dirinta sandiri asa tongtong badia, alai di tona na paduahon on tondina ndang tu dirinta, alai tu duru ni dirinta, tu angka na di humaliangta. Di hata Gorik, nasida na di humaliang ni halak Kristen Jahudi uju panuraton ni surat Petrus on digoari di hata Gorik ethnesin, i ma na so Jahudi. Di bahat tarjemahan ni hata on di bahatan Bibel sahat tu hira tolu pulu taon parpudi on sai diterjemakan do hata i di hata Indonesia songon halak kafir. Di hata Batak didok Sipelebegu. Di tingkion, dumenggan do tagoari nasida songon angka na so porsea di manang na so manomba Jesus Kristus. Ai boi do na so manomba Jesus Kristus i na so marugamo. Boi parugamo na asing. Molo di ayat 11 dipangido sian hita asa padaohon diri sian hisaphisan ni daging, ianggo nuaeng di ayat 12 patupahon na denggan tu angka na so manomba Jesus, asa molo tung pe dihatahatahon nasida (Gorik: katalalalousin ) hita songon angka parjahat gabe di tingkina tarpasangap nasida Debata.\nAri di na pasangap Debata i nasida digoari ari panuluhan (Gorik: hemera episkopes), i ma ari di na ro Debata manopot jolma boi idaonNa naung pinatupa ni angka na porsea i. Ndang migor diida na di humaliangta I parbue na denggan na taula. Alai di tingki na lehet, idaon nasida do i. Andigan i ndang tuk hita marnidasa. Boi do i patupaon ni Debata.\nDisosoi hata ni Debata do hita angka paisolat, migran, imigran, pendatang, di ingananta mangolu nang mangula nuaeng, angka na ro (halak dagang) dohot paisolat, angka migran-immigrant asa padaohon diri sian ulaon patupa na so denggan tu nasida na so mangihuthon Jesus jala siala ni i gabe ndang manghalomohon hita halak dagang dohot halak paisolat ala porsea di Jesus Kristus i hita. Baliksa, marparange na denggan tu nasida do siulaonta. Atik pe satongkin do hita mangolu di portibion, alai ndang jadi pasidingonta dirinta sian ulaon na denggan alai patupahonsa do.\nSiala ni i ringkot do di minggu Adven II-hon on:\nParjolo idaonta ise hita, di dia hajongjonganta. Manghilala halak migran do hita, halak dagang do hita di ingananta I, ndang ala manghirim di huta na hot I do hita dung marujung ngolu hita, alai tutu ala ndang di huta hatutubunta hita, alai nunga di hut ani halak na asing mangolu jala mangula? Molo i do. Beha do saleleng on pambahen ni angka na so sahaporseaon dohot hita maradophon hita? Molo dihasogohon do hita ala Kristen hita, ala tapasiding ngolunta sian na mangoloi hagiot ni dagingta, unang tabahen na so denggan tu nasida, alai baliksa do , i ma patupahon angka na denggan tu nasida.\nPaduahon, tarimangrimangi jolo dia do na naung tapatupa tu angka donganta na di duru ni parsaoran ni halak Kristen i? Sotung maon gabe na so denggan tapatupa tu nasida, gabe mamrlea goar ni Tuhanta Jesus Kristus tabahen. Molo i do, ba muba ma hita. Alai molo ndang, baliksa nunga tapatupa na denggan tu nasida, otik manang godang, metmet manang balga, na tarida manang na so tarida, na dibaritahon manang ndang, martua ma hita, ai i do tong sada siulaon ni angka na porsre adi Jesus Kristus, na masihol di haroroNa paduahalihon. Taingot ma tongtong, naposo ni Debata do hita disi, ulaulaNa patupa na denggan tu na di humaliang hita.\nPatoluhon, sadia ringgas rohanta patupahon na denggan tu angka donganta na di humaliangta i?\nMangihuthon Martin Luther, manang di dia pe hita mangula jala manang aha pe ulaonta i boi do disi hita marhireas ni roha patupa ulaon na denggan tu angka na di humaliang hita, tu angka na so manjangkon Jesus Kristus dohot na manghasogohon angka siihuthon Ibana.\nMolo tapatupa duansa na di ginjang i, ra nunga boi moru angka prasangka buruk manang tondi parmusuon na ro sian angka na so mangihuthon Jesus na maherbang nuaeng di partingkian na godang angka pengungsi di portibion, bahat angka migran dohot immigran. Baliksa gabe ndang dihasiholi alai disolsoli nasida manghasogohon hita. Gabe haholongonna do hita jala pujionnasida Debata. SIala ni i do tasintasintahon HKBP gabe pasupasu tu poribi on. Tuhanta ma tongtong patoguhon hita patupahon na denggan i tu nasida. Amen.(*)


ANAK TUBU BORU SORANG ==Pardalanni Ulos Hembang dohot Ruhutna – Amani Partogi\n← Kekacauan Tarombo\nKuitansi ni parbarita sosukkunon →\nANAK TUBU BORU SORANG ==Pardalanni Ulos Hembang dohot Ruhutna\nPosted on 15 April, 2011 by Hendry Lumban Gaol\nDi kota kami ada beberapa marga yang mematok banyaknya Ulos Hembang. Malah sampai mengancam. “Lebih dari sekian helai, kami tak mau manguloshon” sampai-sampai harus WALK OUT saat di pesta unjuk tersebut, kayak anggota DPR saja!.\nPenulis : RB Marpaung ( cop-pas dari blog http://www.tanobatak.wordpress.com )\nParjuhut do manontuhon Panungkunan, molo sitingko tanduk parjuhut si tot ni pansa ma ringgit panunghunan (marojahan tu bilangan opat) opat ribu, opat pulu ribu, digoari do i antaran na bidang, lobuan na godang. Molo sisemet imbulu parjuhut si tiang ni langgatan (marojahan tubilangan tolu, tolu ribu, tolu pulu ribu, dst). Molo lomuk parjuhut silanggatan (marojahan sada) do ringgit panungkunan. Songon i ma ruhut ni ringgit panunghunan di ulahon angka ompu na parjolo, alai ianggo na masa sinuaeng on gabe dipados nama sude ndang martanda be siulaon, jala didok natua-tua, na hot di ruhut ma i mardosdos songon simarunap-unap.\nPARDALAN NI ULOS HEMBANG DOHOT RUHUTNA\nDung sidung mangampu paranak, ipe asa dipasahat jambar todoan suhi ni ampang na opat tu na tinogihon ni Parboru. Dung i pe asa padalan parulosan. Di tingki angka ompu na parjolo i, jumolo do dipasahat ULOS SAMPETUA (haen marulu), i ma na ginoaranna sisaonari on ulos hela. Dirajumi roha, alana unjuk i do umbahen adong siulaon (pesta), i pe asa mardalan ulos pansamot dohot angka ulos na marudut.\nJot-jot do gabe marsalisi pangkataion ni paranak dohot parboru hinorhon ni ulos hembang, ala so masiantusan hasuhuton na dua. Hea do binege didok parboru; molo nasa i torop ni sijalo todoan sian suhut parboru, laos nasa i do nang sijalo ulos sian paranak. Ndang adong parimbangan ni sijalo todoan dohot ulos hembang. Todoan: Suhi ni ampang na opat, tinogi ni parboru do sijalo i.\nUlos hembang, holan dongan tubu dohot boru ni suhut paranak do manjalosa. Marsiboloni do partuturon, molo na bolon ni partubu do suhut paranak, jala sitorop parmoruan tontu godang do sialopan jala tupa nunga dipanjalohon suhut paranak alopan i. Molo anak sasada do na marunjuk, sude ruhut naung pinatipak mangihuthon aturan ni marsasaompu mardalan nama i, unang gabe patubu sarita mangihuthon adat pinaojak ni ompunta. Asing ni ulos sampe tua sampulu bagian bolon na i ulos hembang na porlu madalan ima:\n2. Ulos Pangamai (amang uda/amang tua ni pangoli)\n3. Ulos Panggokhon (haha ni pangoli)\n4. Ulos Sihunti ampang (iboto ni pangoli)\n5. Ulos Parorot (namboru ni pangoli)\n6. Ulos Pangkiro\n7. Ulos Pangkodi\n8. Ulos Pargomgom\n9. Ulos Sahala\n10. Ulos tu boru\nMolo lomuk do parjuhut, olat ni ragi hotang, sibolang, bolean do ulos pansamot. Molo sisemet imbulu manang dorbia parjuhut, nunga boi panodo ni paranak ulos pansamot, jala dipahombar tu hatuaonna.\nNamargoar ulos pangamai, sada do i jala tangkas do i sian dos ni roha ni paranak dohot haha anggina.\nMolo adong lima anak ni suhut paranak naung marhasohotan haha ni na marunjuk, siparadeon do opat nai ulos asing ni ulos panggonghon.\nMolo lima sabutuha suhut paranak siparadeon do opat nai tu haha anggina na opat i. Molo lima sabutuha natoras ni suhut paranak siparadeon do ulos lima tu amana na lima i, jala molo lima ompungna, siparadeon do lima ulos tu ompungna na lima i.\nMolo lima iboto ni pangoli naung marhasohotan paradeon ma opat nai asing ni ulos sihunti ampang (jual). Molo lima namboruna siparadeon ma opat nai ulos asing ni ulos siparorot. Dunghon ni i, ulos hatopan nama goarna sahat ro di tubu ni ompu mangulahi. Sahat tu opat sundut partuturon ma i.\nAdong do hata Batak mandok: ndang jadi ribahon ulosniba ala bolak, ndang jadi gotapon rambu ni ulosniba ala ganjang.\nTua ni salaon, salaon situa-tua\nTua ni halak na torop, torop sabutuha\nMolo adong sibagion,\nAdong dongan marpardua\nMolo adong tahi ni halak\nTorop dongan manjua\nLapatanna: I do laba ni halak sitorop-torop, ndang jadi metmetan di paradatan, ruhut na hot do i di habatahon.\nULOS SIHUNTI AMPANG (JUAL)\nIa na margoar ulos sihunti ampang (jual) gabe dua ma di ibana ulos. Sada tutup ni jual i, sadanari sian parboru. Ai ruhut ni adat, boru si hunti jual i do paradehon lomuk dohot indahan na dibagasan jual i. Ido umbahen didok adat: boru tugo tu pangallungan, banta tu harajaon\nPangkiro lapatanna ale-ale na hongkop di pandaraman (sahabat diakrabkan usaha). Najolo jotjotan do i dongan saparripe-ripean di pinahan. Sada hian do dituhor gabe garar pinahan nasida i. Tuhor ni pinahan i ma digadis gabe pangoli ni anak na marunjuk i. Alai adong do i sibolapinang manang sirimba hauma ni paranak. Hauma manang rimba-rimbana i denggan diurus, jala nampuna hauma i pe, ima suhut paranak i dietong pamola pinang i do i songon apala amana tarlumobi di siulaon.\nNuaeng on marragam muse hadomuan ni pandaraman ni suhut paranak dohot anak na marunjuk di angka pangabahan. Jala angka naginoaran i ndang apala sisolhot, tupa do i marga na asing. Alai ndang hea dihalupahon adat angka pambahenan na uli dohot na denggan. Si rajuman do i haha-anggi marhite ngolu siapari, i do umbahen adong digoari ulos i ulos pangkiro goar ni ulos tu nasida. Jala ndang jadi sarita i tu na mardongan tubu, ai tung manangkas do i ala ni palilung.\nPangkodi, lapatanna si totas dalan. Ndang masitandaan hian parboru dohot paranak, laos songon i pangoli dohot tu na muli. Alai adong ma na patandahon, gabe masihaholongan be nasida, ujungna gabe tarjadi ma parunjuhon.\nHolan patandahon do ibana, jala ndang gabe domu-domu. Molo sian tutur (horong) paranak do Pangkodi, sijalo ulos na hapal do ibana. Alai molo sian horong parboru do, sijalo piso-piso ma ibana. Dipangido parboru do i asa marsiuk, jala ditaruhon parboru hian do hepeng parsiuk. Dijaga suhut parboru dohot paranak do i, na so tupa jadi rugi jala diigil do mandok hata gabe-gabe Raja Pangkodi do i di loloan parunjuhon i.\nMolo tongon dope mangolu apala ompung ni na mangoli, lehonon ni parboru ma ulos tu ompungna i. Mangihuthon ruhut ni adat: Ragi Idup na lehet tonunna do ulos panggomgom.\nIma ulos hembang tu sibuat goar ni ompu. Ditingki dipampe goar ni ompuna tu ibana najolo, tangkas disahalahon do i. Diontang do raja-raja sian ganup dongan tubu, hula-hula boru, dongan sahuta, dohot raja ni horja, jala dipadalan do upa panggabei. Dipasahat dongan tubu do tu na mamampe goar i Leang Rumbu. Disulangi do na mamape goar i, ala goar ni ompu nama gabe goarna, asa boi dipanggorai na mardongan tubu dohot na hombar tu angka partuturon. Alana tangkas disahalahon bangko-bangko ni sibuat goar dohot bangko ni ompu pambuatan di goar.\nNamambahen so apala masa be i nuaengon, ala na so maruhum be jolma, gogo mambuat nama di goar ni ompuna, so pola disahalahon be manang dipartutuaekhon. I do umbahen adong sibuat goar gabe baot-baoton. Nang pe goar ni raja na tarbarita diampehon tu ibana, ala so tangkas disahalahon raja gabe olo do ndang tarteasa.\nULOS SIGOHI RAMBUAN\nUlos sigohi rambuan, ima angka ulos na nilehon ni tutur na tinogihon ni parboru. Boi do pasahaton ulos sigohi rambuan tu natoras ni na muli andorang so pesta unjuk, boi do i lompit. Sigohi rambuan, ndang apala ingkon sai ulos i, boi do i angka barang na asing na ringkot di na mamungka parsaripeon i.\nAngka silehon ulos sigohi rambuan pe ingkon botoon do ruhut, unang ala adong hepengna gabe ditindii ulos ni hasuhuton dohot suhut paidua. Ai na pailahon hasuhuton bolon do dirajumi i. Ala nuaeng on ndang dilului be ruhut, gabe didok ma ulos holong. Hata holong godang dope sipingkiran, holong marparbuat, holong marpanghait, holong marpanggoit, holong marpangansi, holong-holong bodat. Marragam do hata Batak taringot tu holong, ala mora do hata Batak.\nNuaeng on dung dipasahat angka tutur na tinogihon ni parboru ulos sigohi rambuan tu na marunjuk, dipapungu ma i muse huhut dilompiti gabe dipasahat ma tu parboru asa panguloshonon ni parboru tu tutur ni paranak. Gabe jebu ma berengon ni na mangantusi ruhut. Tu parumaenna do disahalahon ulos, hape gabe diumpat / dipupusi do i sian parumaen dilehon tu halak (angka tutur). Ima na ginoaranna ; adat na so marbanggua. Aut sura ro bangso na asing manulingkit adat Batak nunga tung pailahon sisongon i di adat pinungka ni ompunta sijolo-jolo tubu.\nMangampehon ulos ndang jadi sumbarang. Jambar purnama do tinujuna (terang benderang). Asa pasahathon ulos hembang ingkon do purnama raja, unang hadoaton manghatahon, ai so apala holan ulos i pinarsinta ni na manjalosa, hata panggabean i do dohot pasu-pasuan. Ai godang do ulos dipartiga-tiga jala lomo mamillit, alai ndang na ni rajahon.\nPasahathon ulos-ulos pe, ima na ginoaran tonun sadari (hepeng) ingkon dongan tubu ni parboru do pasahat i, ndang jadi suruonna boruna manang paribanna pasahathon. Ai nang pe marulos tonun sadari na manjalosa jambar purnama do i umbahen dijalo, jadi ingkon tangkas dongan tubu ni parboru do pasahathon.\nOpat do ulos na marboho di ulaon unjuk:\n1. Ulos Sampetua (sian pangintubu di na muli)\n2. Ulos Sampuborna (sian mangtuana/amanguda ni na muli)\n3. Ulos Sabin Maligas (sian namboru ni na muli)\n4. Ulos Hembangtua (sian tulang ni na muli)\nSude silehon ulos na tolunai asing ni silehon ulos sampetua (pangintubu) ingkon tangkas do dihatai todoanna.\nNaginoaran ulos sampetua dohot ulos tu suhi ni ampang na opat ingkon tangkas do i siuloshonon ni parboru pangintubu, ndang dipawakilhon dope i jala holan di tingki ulaon pesta unjuk do digoari Ulos Sampe Tua. Manjalo jambar purnama unang dilangkai hepeng sisolhot. Mangihuthon adapt, molo pogos si solhot i pogos ni iba do i. Ndang tama langkaan ni hepeng hapogosonna i asa gabe jala saur matua anak na bisuk.\nAgia boha pe denggan ni parale-aleon dohot pardonganon tu dongan na sapandaraman dohot na sapangabahan, ndang jadi ginjangan ni ulosna ulos ni iboto manang haha ni na marunjuk.\nPos ini dipublikasikan di ADAT dan tag Ulos Hembang. Tandai permalink.\n2 thoughts on “ANAK TUBU BORU SORANG ==Pardalanni Ulos Hembang dohot Ruhutna”\n21 Maret, 2012 pukul 7:09 pm\t Balas\n25 Maret, 2012 pukul 1:06 am\t Balas\n@lae Silaban……mauliate di link nanilehon munai…las roha manjahasa bah/….